text:
Federashon Beisbòl Kòrsou (Febeko) ta organisá mañan, djasabra 4 di sèptèmber, su tradishonal homerun derby. Un dia despues, esta djadumingu 5 di sèptèmber, tin e wega di tur strea. E aktividatnan aki ta tuma lugá den Stadion Johnny Vrutaal.
Promé ku e tradishonal pousa den e kompetensia di beisbòl dòbel A, Royal Scorpions i Marchena Braves a topa otro. Esaki tabata ayera djaweps, 2 di sèptèmber, den kontinuashon dje kampionato lokal tambe konosí komo Liga Amstel Bright.
Royal Scorpions for di su promé turno na bate a sigurá e viktoria. E tim a skor 9 kareda i asina tuma ventaha komodo di 9-0. Despues di esaki e Skòrpiunnan no a skor mas kareda.
Tabata te den di seis inen ku Marchena Braves a skor su promé kareda pa hasi e wega 9-1. E sigiuente turno na bate tambe e tim aki a skor un kareda i ku finalmente 2 kareda mas den di ocho inen, e wega a kaba 9-4 na fabor di Scorpions.
Despues dje wega ei direktiva di Febeko a wanta e kampionato pa asina organisá mañan djasabra su tradishonal homerun derby i djadumingu e wega di tur strea. E kompetensia regular ta sigui djaluna den Stadion Johnny Vrutaal ku Groot Kwartier Stars kontra Wild Cats.
E homerun derby mañan djasabra ta kuminsá mitar di 8 di anochi den Stadion Johnny Vrutaal. Seis batiadó ta kompetí kontra di otro. Esakinan ta Darren Seferina di Sta Maria Pirates, Swindly Lint di Sta Rosa Indians, Edinho Meyer di Royal Scorpions, Jeandre Pereira di Marchena Braves, Yurendell de Casto di Wild Cats i Alexander Rodriguez tambe di Wild Cats.


c: text/html

text:
Oranjestad, Diamars mainta ta drenta un informe cu un rato pasa un otro detencion mas ta cay den e caso IBIS, e biaha aki ta trata di e secretaria principal di Minister Paul Croes, di inicial S.A.
MInister Paul Croes ta wordo sospecha pa ambtelijke corruptie, cual ta encera primordialmente cu e minister di labor anterior tabata pidi y/of tuma placa di soborno en cambio di un exencion (ontheffing) di e toets di arbeidsmarkt.
Un arbeidsmarkttoets positivo di parti di DPL (Departamento di Progreso Laboral) of un ontheffing di esaki ta un condicion pa DIMAS saca un permiso di trabao na Aruba.
E ontheffingnan tabata wordo saca dor di e minister, den mayoria di e casonan, despues cu DPL a duna conseho negativo. Cu e ontheffing aki, stranheronan tabata por a haya permiso di trabao.
Esaki ta bira e di 4 persona actualmente deteni den e caso IBIS
E caso IBIS ta sigiendo su rumbo y no ta descarta cu mas hende lo por keda deteni den e dianan nos dilanti.

robotstxt: allowed

filter: keep


text:
ORANJESTAD – Iniciativa pa Desaroyo pa Empresa Arubano (Idea) kier invita tur esnan cu tin un negoshi existente of cu ta den proceso pa habri un negoshi por asisti na Idea su workshop
“Shift your Mindset, Save your Business” dia 14 oktober venidero.
E orador pa e workshop aki lo ta Sra. Michelle Brooks, Owner y Managing Director di PJ Consulting Group VBA.
Workshop ta completamente GRATIS y ta tuma lugar na Departamento di Asuntonan Economico, Comercio y Industria na Sun Plaza, di dos piso di 10.00 am pa 12.30 pm.
Pa tur empresario existente of personanan cu ta den proceso pa habri un negoshi y cu kier atende e workshop aki mester inscribi via email: info@idea-aruba.com of via telefoon: 5821181 ext. 440/439.
Cupo ta limita, nos ta wardabo!
Abo tin un Idea? Hasi bo Idea realidad. Bishita Idea na Departamento di Asuntonan Economico, Comercio y Industria, na Sun Plaza di dos piso, y nan lo yudabo cu tur informacion y guia necesario.


text:
POR, E Forsa Nobo kier sera bo conoci cu su candidato nobo, Abdiel Illidge. Abdiel a nace na Santo Domingo na 1984 y ta biba na Aruba desde cu e tin 6 aña. Akinan ela bay scol na Colegio Hilario Angela na San Nicolas, pa despues bay EPB p’ariba. Abdiel awo tin 5 aña trahando pa e cadena hotelero RIU na Aruba y Republica Dominicana. Su decision pa drenta den politica ta basa riba su conviccion cu famia mester bin bek na prome luga. Hopi di e problemanan cu actualmente ta azotando nos comunidad ta pasobra no tin vision riba tereno familiar. Abdiel ta haya cu politica a laga famia na ultimo luga. Su enfoke ta pa bira un vos pa e Iglesianan Cristian di Aruba, treciendo unidad pa e pueblo Cristian por crece aportando más ajudo pa sociedad i comunidad. Abdiel Tin e propósito di atende e necesidad di e Iglesianan Cristian i també duna follow up na e lidernan cu mester di Consejo.
Mester bin un maneho amplia cu ta enfoca riba bienestar di famianan pero tambe di esnan vulnerabel den nos sociedad. Abdiel ta señala cu mester bin mas atencion riba salud mental y un cuido efectivo pa esnan cu a haya nan mes ta lucha cu e problematica aki. Falta psicologo y counselers. Falta tambe educacion familiar como opcion pa counseling. Por pensa por ehempel riba marital mentorship, counseling na scol y coaching pa famianan cu anciano.
Abdiel tambe ta indica cu Aruba ta schaars riba recurso pa nos muchanan special. Como tata di un mucha autista e sa cu tin hopi institucion na Aruba cu tin e amor pa traha, pero ta carece recurso pa por ehempel evalua muchanan manera su yiu. Aki na Aruba no tin school cu tin e punto di salida di educa muchanan special a base di nan talento. Muchanan special tin derecho riba un bida digno. Enbes di keda sera paden y sin oportunidadnan di desaroyo, nan mester haya por ehempel e recursonan pa bay afo pa asina aumenta nan calidad di bida. Hopi crucial tambe ta e necesidad di mas infrastructura pa personan cu un handicap. Areanan publico manera bañonan, pero tambe trottoirnan riba caya mester ta accesibel pa nos muchanan special y personanan cu un handicap. Pueblo di Aruba mester bira mas consciente cu personanan cu un handicap ta igual y cu nan tin mesun derecho riba un bida digno y feliz cu tur otro persona aki riba nos isla.
Por ultimo, Abdiel Illidge kier mira un berdadero plan di integracion y unidad cultural pa imigrantenan. Na final di dia e meta mester ta pa nan haya participacion mas digno den nos comunidad, anto idealmente den liña cu Aruba su norma y balornan. Pa por logra esaki mester bin un maneho den cual muchanan stranhero ta haya garantia riba e mesun oportunidadnan cu muchanan yiu di tera. Stranheronan adulto tambe, hayando oportunidadnan pa educacion specialmente traha pa nan.
Nos muchanan special, nos hendenan cu un handicap y nos bisiñanan cu a bin Aruba pa contribiu y bay dilanti. Abdiel Illidge tin nan na pecho. Cune den filanan di E Forsa Nobo, Aruba sigur POR!


text:
Pa complace e publico cu a goza cu ne asina hopi aña pasa, Ruthy “Lady Ruth” Vrieswijk-Bergen ta bin cu su di dos One woman show “Alegria di Ruthy #2″ riba diaranzon dia 26 di September 2018. Cas di Cultura lo ta yena atrobe cu un bunita programa cu dushi musica, canto y baile. Lady […]READ MORE
Diadomingo, 7 di october proximo, durante di un homenahe na idioma Papiamento den Cas di Cultura, e escritora Belen Kock- Marchena ta presenta su buki nobo di poesia. Esaki ta e di 4 tomo di poesia di e autora ya conoci. E buki nobo aki patrocina pa UNOCA ta titula ‘Mas Leu Cu Horizonte’. E […]READ MORE
Cas di Cultura y Departamento di Cultura Aruba conhuntamente ta celebra 100 aña di servicio cultural pa Aruba. Pa pone atencion riba esaki e instituto culturalnan aki ta organisa tanto cu congreso dia 12 di october y un concierto di gala dia 13 di october. E congreso di ful dia, esta CONGRESO ARTE DI TARIMA, […]READ MORE
© Copyright 2018 - Unoca Aruba


text:
Departamento di Asunto Economico, Comercio y Industria ta informa referente permiso pa establecimento di negoshi na Aruba
Departamento di Asunto Economico, Comercio y Industria (DEZHI) ta atende entre otro permiso pa Establecimento di Negoshi (Vestigingsverordening Bedrijven).
Ta recorda comerciantenan cu desde mei 2017 te cu mei 2021 tin moratorio riba establecimento relaciona cu benta di e.o. comestibles, conoci como supermarket/minimarket.
Conforme e ley ariba menciona tur negoshi mester tin permiso pa establece y opera un negoshi (nobo), pa muda un negoshi, amplia of cambia actividadnan comercial di un negoshi existente of establece un sucursal di un Sociedad Huridico.
Personanan naci na Aruba, mayor di 18 aña y di nacionalidad Hulandes, al igual personanan cu a naturalisa Hulandes aki na Aruba y cu tin 18 aña of mas di edad, no mester di permiso pa establece un Negoshi Propio of fungi como partner den un Sociedad Colectivo, tampoco pa fungi como director di un Sociedad Huridico (N.V., V.B.A., A.V.V.).
Pa tur otro caso permiso ta rekeri.
Riba nos website www.deaci.aw por haja informacion di e servicionan cu e departamento ta brinda y tambe otro informacionan riba e tereno di economia y comercio en general. Pa loke ta trata e seccion pa permiso pa negoshi (Doing Business/ Business License), clientenan/comerciante por haci un afspraak via nos website ariba menciona, na “Make an Appointment” pa por busca/ricibi informacion, entrega un peticion of pidi copia di un permiso.
Fuera di e Ordenansa Nacional pa Establecimento di Negoshi, tur negoshi tin obligacion pa registra na Camara di Comercio. DEZHI ta constata na momento di control cu tin hopi negoshi, e.o. hotel, condominium, restaurant y otronan, cu no a registra e nomber di negoshi/nomber comercial na Camara di Comercio. Pa evita cu negoshi nan por tin nomber similar y cu por trece confusion den pueblo esaki mester wordo haci.
Pa facilita e control riba cumplimento di e ley en cuestion, tur comerciante ta wordo pidi pa tin na tur momento, den e establecimento corespondiente, e original of copia di e permiso(nan) necesario y/of un extracto di registracion na Camara di Comercio (no mas bieuw cu 6 luna). E documentonan menciona mester wordo mustra na e ambtenaar di Departamento di Asunto Economico unda e control ta tuma lugar.
Scroll To Top
- Maximum price list: 16 october 2021 October 21, 2021
- Announcement new maximum prices: 16 october 2021 October 21, 2021
- Macuto di Compras: 16 oktober 2021 October 15, 2021
- Macuto di Compras: 9 oktober 2021 October 15, 2021
- New gasoline price publication: 13 october 2021 October 13, 2021
- Macuto di Compras: 2 oktober 2021 October 4, 2021


text:
ORANJESTAD, Aruba – 5 di october 2020: Den cuadro di por suministra mas informacion necesario na comunidad relaciona cu e structura con Fundacion Lotto pa Deporte ta hinca den otro, a subraya cu Lotto pa Deporte no ta haya placa di e sorteonan directamente den su poder pa subsidio di deporte na Aruba. Esaki ta bay directamente pa Stichting Sportsubsidie Aruba (SSA). Di e forma aki director di Fundacion Lotto pa Deporte, Roland Tuitt MBA, ta aclaria tur mal interpretacion cu por tin den pueblo cu ta Lotto ta e organisacion cu ta haya y maneha e placa di subsidio.
Loke hopi hende no sa cu tin 4 partido envolvi den e structura di Lotto pa Deporte: Gobierno, Lotto pa Deporte; SSA y CBNA. E cuater organisacionnan aki ta traha hunto pa logra e meta di Fundacion Lotto pa Deporte.
Gobierno ta responsabel pa deporte na Aruba y ta ehecuta esaki via di un maneho di e Minister di Deporte. Pa ehecuta e maneho, e Minister di Deporte mester placa cu e ta haya directamente for di presupuesto di Pais Aruba y di FLPD. Mester ta bon cla cu e maneho ta keda den man di Minister y no di FLPD. E fundacion solamente ta yuda genera placa pa deporte.
Fundacion Lotto pa Deporte tin e lisencia pa organisa sorteo na Aruba. A otorga e lisencia y e operacion di genera placa na CBN (Canadian Bank Note) cu a crea CBNA na Aruba. E ultimo aki ta percura pa e organisacion di Lotto y pa genera fondo pa Lotto. CBN, tin mas di 100 aña di existencia y mester realisa nan operacionnan cu hopi regla di siguridad ya cu nan ta print placa, rijbewijs, paspoort, ID y stampia. Pa haya tur e trabounan aki, e compania mester tin un nivel halto di siguridad cu e ta pone den practica. Pa e motibo aki tur e companianan bou di nan mester sigui tur e reglanan estrictamente pa mantene e bon nomber.
Lotto pa Deporte mes ta haya unicamente 50 mil florin pa luna pa cubri nan gastonan di operacion, di tur e miyones cu e sorteonan ta genera. E placa di ayudo pa deporte ta bay directo for di e fondo pa SSA. E placa di sorteo cu mester paga Telearuba tambe ta bay directamente for di e fondo pa Telearuba y no ta pasa via di FLPD.
Roland Tuitt a bolbe aclaria cu nan, esta Fundacion Lotto pa Deporte no ta mete den unda e fondonan ta bay den deporte. Ta manda 4 miyon florin pa aña na SSA, cu ta dicidi via nan mesun maneho cua federacion deportivo ta haya fondo y pa cual e federacionnan mes ta distribui e fondonan na e diferente clubnan miembro.
E splicacion aki lo mester kita tur impresion existente cu FLPD ta esun cu ta maneha tur e placa directamente. E fondo di subsidio no ta pasa via di FLPD. Tur aña ta traha dos auditoria, un pa e relato anual y un rapport basa riba e contract cu tin cu CBN. E audit di 2015 te cu 2018 ta den man di Minister tambe. Den e rapportnan ey por haya un bon bista di henter e operacion di Fundacion Lotto pa Deporte y cuanto placa a genera. E oficina di Accountant a priminti cu prome cu fin di aña lo tin tur e relatonan anual audita y entrega na Gobierno.
Lotto, e loteria di Aruba tin diferente wega manera; Catochi, Big 4, 1-OFF, Zodiac, Wega di Number Korsou, Lotto di Dia, Lotto 5, Mini Mega cu su Mega Plus y e diferente weganan di Raspa y Gana. Cumprando Lotto bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di un donacion di 4 miyon florin tur aña na e comision di subsidio.


text:
The key to wealth is not about how much money you make, it’s about how much money you spend. – Ted Seides
Ken no lo kier mas placa? Mas placa kiermen mas posibilidad pa haci of cumpra e cosnan cu bo kier. Bo lo pensa tambe cu mas placa ta nifica cu bo finansas personal ta mas saludabel, pero esaki no semper ta e caso.
Mas placa por nifica mas gasto?
Ora bo cuminsa gana mas placa y bo entradanan subi, bo por confronta bo mes cu un fenomeno yama ‘Lifestyle Creep’. E fenomeno aki por percura cu e placa extra cu bo ta ricibi, no ta yuda mehora bo finansas personal pero ta wordo uza pa cubri gastonan nobo.
Pa splica bo dicon, laga nos mira kico ‘Lifestyle Creep’ ta.
Kico ‘Lifestyle Creep’ Ta?
Bo por bisa cu lifestyle creep ta un problema di luho. E momento cu bo cuminsa gana mas placa, bo ‘discretionary income’ of simplemente bisa, e cantidad di placa ‘extra’ cu bo tin tur luna, ta subi. Na cuminsamento bo gastonan lo keda mescos, pero cu tempo, e entradanan extra por hustifica un lifestyle mas ‘luhoso’. Esaki por trece cu ne su gastonan extra, sin cu bo a ripara y pa e motibo cu e por sosode ‘sin cu bo a ripara’, nan ta yam’e Lifestyle Creep…It creeps up on you.
Ehempel:
Prome cu bo entradanan (salario) a subi bo tabata:
- Sali bai come 1 biaha pa luna.
- Pasa Starbucks 1 biaha pa siman
- Keda leu for di paña di marca
Awor cu bo salario mas halto bo ta:
- Sali bai come 2-3 biaha pa luna
- Pasa Starbucks cada pasa dia
- Cumpra paña di marca mas frecuente
Pues den transcurso di tempo e lifestyle cu bo tabata tin, a cambia y bira uno mas costoso. Por ta cu te asta e cosnan cu bo tabata considera un ‘luho’, awor ta cay den e categoria di ‘necesidad’
No compronde nos robes si, bo tin tur derecho di uza bo placa extra pa haci locual cu bo ta desea. Pero si tur bo placa extra ta cubri bo gastonan nobo, con esaki ta yuda mehora bo situacion di finansas personal? Kizas un miho opcion ta pa busca un balansa entre un miho ‘lifestyle’ y crea rikesa pa bo mes den termino largo.
Con Mi Por Maneha Lifestyle Creep?
Traha Budget y Mantene Metanan Financiero
Asta si bo tin mas placa tur luna, keda na altura di cuanto entrada bo tin y con halto bo gastonan ta cu ayudo di un budget. Ademas di esaki, percura cu bo ta mantene bo metanan financiero (y ahusta nan tambe). Si bo kier un miho futuro financiero pa bo mes y bo famia, bo lo mester keda dedica tempo na esaki.No Show Off
No laga un otro su decisionnan financiero afecta kico bo ta haci cu bo placa. Paso bo bisiña tin un auto nobo, no kiermen cu abo tambe mester di un. No cay den e trampa aki.
Kidou cu Debe
Extra placa pa luna por haci’e atractivo pa busca financiamento pa cualkier compra cu bo kier haci paso kizas bo ta pensa cu awor si bo por cubri e pagonan mensual pa tuma e financiamento. Pero si ta ‘debe malo‘ of si e pagonan mensual ta haci cu bo no tin placa mas na final di luna, considera si ta un miho idea pa spaar pa haci e compra enbes di bai den debe.
Pero Kico Pa Haci Cu Mi Placa Extra?
Ta na cada persona pa dicidi kico nan ta haci cu nan placa, pero si nos por duna bo un conseho, nos lo bisa bo pa purba uza bo placa pa crea mas placa. Bo no mester ta un persona rico pa haci esaki.
Djis focus riba lo siguiente:
Enbes di cumpra productonan di cual nan balor ta baha, dedica un parti di bo placa pa inverti den algo di cual su balor lo subi!


text:
Nagico kontentu di por a duna un aporte na Skol Nechi Pieters durante Cura Doet
Nagico kontentu di por a duna un aporte na Skol Nechi Pieters durante Cura Doet
WILLEMSTAD, MART 2020 – Djasabra último Nagico a duna su aporte na e di shete edishon di Cura Doet. Huntu ku un tim bon animá a partisipá na e akshon boluntario dunando un man na Skol Nechi Pieters, na Buena Vista. E skol tabata tin mester di yudansa pa renobá nan biblioteka, den esaki nan a risibí aporte di e tim di Nagico i nan famia, i tambe embahador di Nagico i Kòrsou su Rei di Tumba 2020, Ray Lauffer p’asina fèrf e biblioteka di e skol.
Di akuerdo ku Camila Jamaloodin, ehekutivo di Rekurso Humano na Nagico Curaçao, partisipashon di nan empresa no ta solamente pa duna un aporte na komunidat, pero ta konsiderá Cura Doet un proyekto ideal pa stimulá trabou den ekipo tambe. “Nos ta masha kontentu di por duna un aporte i ta spera ku muchanan di Skol Nechi Pieters disfrutá di nan biblioteka.” E trabounan a konsistí primordialmente di fèrf i duna biblioteka di e skol un kara nobo di manera ku e muchanan por tin un sitio vibrante pa tuma òf lesa nan buki. Riba fotonan athunto un impreshon di e partisipashon di Nagico na Cura Doet djasabra último. Nagico ta felisitá tur boluntario ku a duna un man durante di Cura Doet e aña aki!
###
Skol Nechi Pieters na Buena Vista a risibí un man den renobashon di nan biblioteka djasabra ultimo.
Riba fotonan athunto un impreshon di e tim di Nagico trahando durante Cura Doet 2020.


text:
Kralendijk – Awor ku e kantidat di kaso di hende ku a pega ku e vírùs di COVID-19 ta kedando abou, nos por sigui suavisá e reglanan manera menshoná den e ordenansa di emergensia aktual, di fase 3, menasante, pa fase 2, preokupante. Esaki ta loke gezaghèber di Boneiru Edison Rijna a bisa fin di siman ku a pasa. El a sigui bisa: “Tin algun kambio ku a tuma lugá kaba, manera e regla ku establesimentu di hóreka i kasino por sera mas lat. Otro kambio ku a tuma lugá ta e kambio di kódigo oraño pa kódigo hel.
E último dianan akí a bini 3 kaso nobo ku a pega ku e vírùs aserka. Ta bon pa nos tene kuenta ku awor ku mas hende por bini Boneiru, nos lo por haña mas tantu kaso di COVID-19. Nos no mester kere ni spera, ku nos por mantené e situashon kaminda tin sero kaso di hende ku a pega ku e vírùs. Esei no ta realista.
Nos mester kustumá ku loke ta importante pa nos tin e vírùs dominá. Nos no mester lubidá ku nos ta bon prepará. Nos a demostrá ku nos por esei kaba. Nos lo tin temporada ku algun òf basta kaso di COVID-19 na Boneiru i otro temporada kaminda nos no tin niun kaso.
Nos komo pueblo mester kustumá pa adaptá, esun biaha na situashon kaminda tin regla estrikto, i adaptá otro biaha na regla mas suave. Di nos parti lo sòru pa e kambionan no ta drástiko i ekstremo. Di otro banda mi ta konta ku boso koperashon, pa boso mantené boso na e reglanan i medidanan.
Mi por imaginá mi mes ku nos tur ta trahando plan kaba i preparando pa selebrá e dianan di fiesta huntu ku nos famia i amistatnan. Laga nos tur para ketu kon nos por hasi esei teniendo kuenta ku e reglanan eksistente. No laga nos lubidá òf neglishá e reglanan básiko den dianan di fiesta. Nos niun no ke pa ora aña bòltu nos haña un brote nobo. Mi ta spera ku nos tur por pasa dushi dianan di fiesta i habri aña salú.”


text:
Oranjestad-Siman pasa Minister Yrausquin a entrega e Comicion Financiero di Parlamento un nota financiero cu ta duna un bista riba e presupuesto di 2014 pa nos Pais. E presupuesto mes no a keda entrega ainda na Parlamento di Aruba pa su tratamento. Pero pa acelera e tratamento di e presupuesto y pa contesta mas pregunta cu ta posibel pafor di e debate publico, Minister Yrausquin a presenta e nota aki cu ta contene entre otro e medidanan cu Gabinete Eman tin prepara pa Pueblo den 2014.
E medidanan cu lo keda introduci den 2014 pa un suma total di mas di 100 miyon florin ta lo siguiente:
1. Subida di edad di pensioen di ambtenaar APFA di 60 pa 65 aña pa yega na spaar 30 miyon florin.
2. Lo manda 270 trahador di gobierno cas, cu ta consisti di 180 arbeidscontractant y 90 persona cu ta bay cu pensioen no lo wordo reemplaza of no lo wordo brinda un contract pa keda. Asina lo spaar 7 miyon florin.
3. Lo kita 9 di e 90 hendenan cu ta den e overtolligheidspool pa spaar 1 miyon florin.
4. Lo retira 50 ploeg cu ta haci limpi banda di caminda pa spaar 5 miyon florin.
5. Lo corta den subsiduo di Fundacion Facilidadnan Deportivo pa aspaar 1 miyon florin.
6. Lo reduci e duurtetoeslag, un componente di pensioen di ambtenaar, pa spaar 11 miyon florin.
7. Lo corta den inventario di kantoor, telefoon, fax, internet, huur di edificio, lease di auto, conseho di experto, subsiduo y placa destina pa fondonan special pa por spaar 23 miyon florin.
8. Lo corta den overtime di Polis, CEA, Brandweer, KIA y den overtime traha den Ministerio di Salubridad, Cuido di Grandinan y Deporte pa spaar 5,7 miyon forin.
9. Lo corta den presupuesto di DOW y colegionan di estado manera Parlamento, Raad van Advies y Algemene Rekenkamer pa spaar 6,5 miyon florin.
10. Lo corta subsiduo den AZV y pidi AZV pasa medida (3 florin pa receptregel, 15 florin bishita huisartsenpost, 50 florin bishita Eerste Hulp den oranan scur) pa yega na e fondonan pa cubri e gastonan pa spaar Gobierno 6 miyon florin.
11. Lo cobra 25 florin pa piki sushi na cas.
12. Lo kita bijstand y onderstand pa handicap pa spaar 4 miyon florin.
13. Lo corta den subsiduo pa deporte pa spaar 1,8 miyon.
14. Lo keda sin cumpra aparato pa Landslaboratorium pa spaar 900 mil florin.
15. Lo corta den subsiduo di Arubus pa spaar 2,8 miyon florin.
16. E seccion di control aereo di Directie Luchtvaart lo bira NV mas tarda 1 di november 2014 y tur empleado lo perde status di ambtenaar pa asina spaar 7 miyon florin.
17. Lo corta den subsiduo pa stichting di Gobierno pa spaar 2,3 miyon florin.
18. Lo cobra fianza pa estudio mas rigidamente y lo pone mas regla severo pa por bin na remarke pa un fianza pa estudio pa spaar 7,3 miyon florin.
Tur e medidanan aki lo afecta Pueblo sea directamente door cu Pueblo mester bay paga extra pa AZV, pa piki sushi, lo perde trabou, keda sin bijstand of onderstand, paga mas pa transporte, paga mas pa cuido di grandi, of indirectamente door cu servicio di Gobierno ta bira pio, salubridad ta bay atras, criminalidad ta aumenta y inseguridad ta crece mas. Tur esaki siendo cu Minister Eman a keda ripiti den eleccion cu su Gobierno no lo bin cu ningun medida. Awe danki na e desastre haci cu nos finanzas publico e presupuesto di 2014 ta yena cu medida cu lo afecta e Pueblo.


text: Diabierna madruga durante control polisnan atento di distrito 3 Sanicolas a bin topa cu un Hyundai Getz blanco su so para banda di e hut na Rodgers Beach, polis a controla e number y esaki ta pertenece na un persona hopi conosi y aprecia, polis a haya esaki hopi straño y a busca rond den e area pero no a encontra ningun hende. Te den oranan di mainta a bin compronde cu e persona concerni a bende e auto aki cu un persona venezolano pero pa un motibo of otro e cambio di nomber di doño ainda no a ser haci. Pero a keda hopi preocupa cu e auto su so para eynan den oranan di madruga.


text:
WILLEMSTAD – E sindikatonan di gobièrnu na Kòrsou a pone tur nan speransa riba e kòmbersashonnan ku gobièrnu di Kòrsou ta tene e siman aki ku Den Haag tokante e problemanan di ekonomisashon na e isla. Hulanda ta proponé ekonomisashonnan komo kondishon na e isla pa duna fiansa di emergensia.
E pregunta ta sí, ku e manera ku Kòrsou ta ehekutá e ekonomisashonnan ta esun korekto. Segun e ekonomisashonnan anunsiá ta espesialmente hende den servisio di gobièrnu mester entregá hopi kaminda, ainda ta spar ámtenar kumbre un aña mas.
Den Tweede Kamer djárason a reakshoná asombrá riba esaki. D66, Groenlinks i PvdA ke e garantia ku e ‘kondishonnan severo’ lo no toka e pòtmòni di mas chikí. Pero esei ta gobièrnu di Kòrsou mes ta skohe, sekretario di estado Raymond Knops (Relashonnan den Reino) ta bisa.
Kontraproposishon di sindikatonan
Pa por kumpli ku e eksigensianan di Hulanda gobièrnu di Kòrsou a disidí pa kita 12.5 porshento di kondishonnan laboral di tur empleado di gobièrnu.
E kontraproposishon di e sindikatonan ta enserá entre otro: introdukshon di un struktura di salario nobo; e tret di salario ku no a paga ainda; kumplimentu ku regla pa duna sobresuèldo i un kombenio di enseñansa. Ta trata di un seri di proposishon ku a yega di a hasi na gobièrnunan anterior.
‘E kontraproposishon no ta yega’
Gobièrnu di Kòrsou no ta bai di akuerdo ku e kontraproposishon di e sindikatonan: “E proposishonnan di e sindikatonan no ta kondusí na un bahamentu di 12,5 porshento riba e pakete total di kondishon di labor di tur e personal di gobièrnu.”
Minister Armin Konket ta bisa ku gobièrnu ta keda habrí pa un deliberashon konstruktivo ku e bòntnan pero ku e ke un kontraproposishon nobo. “Mester ta un proposishon ku ta kontribuí na alkansamentu di e meta intenshoná i ta kumpli ku e siguiente kriterionan: Mester ta relatá na tur kondishonnan laboral i pa tur miembro di personal. Tambe e deskuento total riba e pakete total di kondishonnan laboral mester ta 12.5%.”
Sindikatonan ta ninga di entregá 12.5 porshentoVakbondsvoorzitter (ABVO), Adrie Willems, zegt dat de leden op 11 en 24 juni nadrukkelijk de 12.5 procent korting hebben afgewezen. “Als de overheid toch eenzijdig het besluit neemt dan wordt zij verantwoordelijk gesteld voor het ontstane conflict”, zegt Willems.
Presidente di ABVO, Adrie Willems, ta bisa ku miembronan riba 11 i 24 di yüni enfátikamente a nenga e rebaho di 12,5 porshento. “Si tòg gobièrnu tuma e desishon di un banda so e lo keda responsabel pa e konflikto ku a surgi”, Willems a bisa.
“Na promé lugá nos ta den servisio di gobièrnu di Kòrsou i no di Hulanda. Hulanda i CFT no por disidí pa pone preshon riba gobièrnu di Kòrsou pa motibu di e krísis di corona”, Willems ta bisa.
“Nos ta haña ku Hulanda mester yuda den un situashon di krísis i di kalamidat”, e lider di sindikato ta agregá. Si gobièrnu di Kòrsou tòg mantené e rebaho di 12,5 porshento e ora e bòntnan ta menasá di ‘bringa esaki’.
Ta ekonomisá sino no tin salario Segun minister Armin Conquet (Gobièrnu i maneho) niun hende no tin benefisio pa bringa ekonomisashonnan. “E riesgo ku nos ta kore ora nos bisa Hulanda nò ta ku fin di ougùstùs nos lo no tin sèn pa por kumpli ku e obligashonnan finansiero”, Konket ta bisa.
“Si Hulanda keda mantené su posishon, no tin sosten pa nos likiditat. Ta imprudente pa riska esaki.”
Demonstrashon nobo
A planeá un demonstrashon nobo atrobe pa djabièrnè ku e título: ‘Manifestá pa enseñansa, un mensahe pa Hulanda.’ Ta un mensahe direkto na Hulanda, segun Marbella Felipa, presidente di e sindikato nobo di enseñansa DOEN. “Definitivamente no por kòrta den enseñansa”, e ta bisa.
Marbella Felipa (na Hulandes)
E sindikatonan di enseñansa na Aruba i Sint Maarten ta sostené e manifestashon. Tambe Felipa ta ferwagt solidaridat di personal di enseñansa karibense na Hulanda. E promé minister di Kòrsou Eugene Rhuggenaath tin komprensahon pa e punto di bista di e sindikato nobo.
Rhuggenaath ta bisa ku ainda no a tuma un desishon en kuanto e ekonomisashonnan den enseñansa. “Asta i pidi Hulanda pa yuda drecha e kalidat di enseñansa na Kòrsou”, segun Rhuggenaath.


text:
Den kuadro di e proyekto ‘Guera na Kòrsou?!’, Archivo Nashonal ta organisando un siklo di charla na kua diferente oradó ta profundisá historia di Segundo Guera Mundial na Kòrsou. E politikólogo lokal Junnes St. Jago a ranka sali ku su charla ‘Kampamentu pa presunan di guera na Bonaire’ riba 12 di mei. Ku diferente potrèt, sifra i asta un poema el a laga tur presente sa di e historia di e alemannan I otronan ku a keda interná na Bonaire ora guera a kuminsá.
Notaris Henri Burgers a duna un charla interesante tokante e transpaso di sia (zetelverplaatsing) di kompania fo’i Hulanda pa Kòrsou ku a krese den ‘Off Shore’ despues Guera.
Historiador Erwin Gibbes a duna un tremendo charla tokante e atakenan di submarinonan na Kòrsou i Aruba.
Allan van der Ree, ku ta fundadó i presidente di Battle Station Blaauw, tabata e último ku a trese e historia di asistensha militar merikano durante guera, 17 yüni último. Van der Ree a estrená algun potrèt di kolekshoná priva di militarnan merikano ku niun hende a mira promé. Un sala yen ku entre otro kònsùl general merikano i e veterano merikano kurasoleño Rudy Dovale. E oudiensia por a tuma nota di tantu e parti militar stratégiko i sosial humano di presensia di 3000 militar merikano na nos isla di 1942 te fin di guera.
Archivo Nashonal ta klousurá e siklo di charla ku in invitado speshal djasabra 11 yüli. A invitá e historiadó militar Jos Rozenburg for di Hulanda pa duna e último charla titulá ‘Oorlog op Curaçao’.


text:
Shaba: Diahuebs pa mas o menos 4’or y 45 di marduga ta yega na Warda di polis na Shaba un persona kende ta splica polis cu su ruman homber chikito di 17 aña a bira hopi agresivo.
Ela splica polis cu su ruman a maltrata su wela y ela morde su otro ruman na su brasa robes. Tambe ela bisa polis cu su ruman lo ta bou influencia di un of otro droga. E ruman tabata den auto dilanti warda di polis, polis nan a bay na e auto y a trata di acerk’e y purba papia cune, pero sin resultado positivo.
E agentenan a bay mira e situacion di e wela, nan a nota cu e tabata tin varios bolobonchi na su frenta y algun raska na su rudia drechi. E wela no kier a entrega keho contra su nieto.
Pero autoridad a dicidi di detene e menor di edad aki pa maltrato severo cu herida..
E caso aki a wordo poni den man di departamento di Jeugd en Zeden Politie pa mas investigacion.


text:
Karta ku MFK lo entrega mañan na Presidente di Parlamento huntu ku otro frakshonnan ku ta kompartí mesun preokupashon
Na: Presidente di Parlamento
sr. W. Millerson
Wilhelminaplein
Presente
Willemstad, 22 di mei 2017
Apresiabel sr. presidente,
Petishon komishon sentral konforme art. 33 di Reglamentu di Órden ku e punto di agènda;
Interkambio ku tim multidisiplinario MEO, Minister di Ekonomia i Minister di Hustisia ku karakter di urgensia.
Ta parse ku kontrolnan ku lo mester ta rutinario aña aden aña afó a deskubrí un abuso di marka mayó bou di nos komunidat.
Diferente establesimentunan den nos komunidat ku ta bende “Wholesale”, ta bende “Retail” (por detal) i loke por trese kuné tambe ku den e sirkulo di restorantnan lokal lo por ta bendiendo produktonan kaduká ku klientela ku konosementu òf sin nan konosementu.
Esaki a krea un deskonfiansa total den kiko realmente nos komunidat tin ku sigui komo punto di salida pa por tin 100% sertesa ku kaminda famianan ta depositá nan konfiansa pa kumpra komestibel realmente ta kumpli ku lei.
Ademas ta nase e pregunta si doñonan di Supermerkadonan/Kasnan di benta por mayor (Wholesalers) i otronan ta obra di buena fe i hasi negoshi ku mira di salú di e ser humano na promé lugá si òf no.
Tumando nota di deskubrimentunan di e último simannan ta nèt lokual ku nos no ke i no ta ferwagt den nos komunidat. Ta opvio tambe ku lokual ta sosodiendo tin hopi tempu tumando lugá i ku importadornan no ta aktuando konforme lei ni tampoko no ta obrando di buena fe den direkshon di nos komunidat, ta imperativo skucha e tim multidisiplinario i tambe minister di Ekonomia i esun di Hustisia.
Tambe nos por a konstatá ku empresarionan ta trata na impedí e trabou di prensa ku e ta e di kuater pila den nos sosiedat i esaki nos por ripara ku a pasa netamente na establesimentunan kaminda tin violashon di lei.
Nos komo legisladónan responsabel pa e komunidat aki mester ta na altura kua órganonan ta fayando di kumpli ku lei (tur sanshon ta regla kaba den Wetboek van Strafrecht), pa asina e tim multidisiplinario por aktua ku man duru den nan kontrolnan, sigur kontra esnan ku ta obrando konsientemente bendiendo produktonan kaduká na Kòrsou.
Nos ta keda en espera di bo konvokashon,
Atentamente
Frakshonnan firmante:


text:
29 di aprel
29 di aprel ta e di 119 dia di aña (120 den un schrikkeljaar) riba e kalènder gregoriano. Ta resta 246 dia pa sera e aña.
A sosode[editá | editá fuente]
- 1964 - Prinsesa Irena di Hulanda ta kasa na Roma ku Carlo Hugo di Bourbon-Parma.
- 1983 - Ta tene elekshonnan pa konseho insular di Aruba, Boneiru i Kòrsou.
- 1992 - Disturbionan ta brota na Los Angeles, despues ku un hues blanko ta eksonerá kuater polis blanko di maltrato di Rodney King.
- 2011 - Prinsipe Guillermo di Reino Uni ta kasa ku Catherine Middleton.
A nase[editá | editá fuente]
A fayese[editá | editá fuente]
- 1676: Michiel de Ruyter {n. 1607), almirante hulandes
- Alfred Hitchcock (80), sineasta britániko


text:
Departamento di Emergencia cu siguridad di tur bishitante na prome luga
Den cuadro di e pandemia di Covid-19 y sigur mirando cu frontera a habri Departamento di Emergencia cual diariamente ta atende un fluho grandi di pashent local y international kier garantisa siguridad y trankilidad na momento cu mester ayudo medico di emergencia.
Desde awe, 17 di juli en adelante ta obligatorio pa tur pashent y acompañante trece y bisti mask prome cu drenta departamento di emergencia. Si encaso pa un motibo of otro e pashent no tin un mask cu ne, departamento di emergencia lo provee uno pa e pashent so. Si e acompañante no tin un mask propio e lo mester warda te ora cu e pashent caba.
Alabes kier a recorda tur hende cu ta permiti solamente 1 acompañante pa cada pashent cu drenta departamento di emergencia.
Departamento di Emergencia ya pa algun luna tambe a percura pa den cada camber di espera, tanto paden y pafo tin 1.5 meter di distancia entre pashentnan pa asina minimalisa aglomeracion di hende. Alabes manera semper tin diferente punto strategico pa uzo di handsanitizer pa minimalisa riesgo di contaminacion.
Hospital kier a gradici tur hende pa nan cooperacion y comprension den e temponan dificil aki y no por keda sin bisa danki na esnan cu ta trahando dia y anochi pa asina hunto combati’e!


text:
E lantamentonan aki ta escalando, ta teme pa e bidanan di e personal
Diamars atardi atrobe e indocumentadonan sera na e instalacion di Guarda Nos Costa pendiente nan expulsion atrobe a bolbe lanta y a crea disturbionan na e facilidad. Nan a hast subi tereno di airport y hasta riba dak di e facilidad. Sra Trudy Hassel a bolbe purba papia cu nan pa nan calma y comporta pero esnan sera eyden no ta contento y ta comete e barbaridadnan aki di crea polemicanan y nos a ripara cu e tipo di accionnan aki ademas di ta a bin ta aparece mas frecuente a sa di escala tambe y e personal di Guarda Nos Costa ta teme pa nan bida ya cu den esnan sera eyden tin algun cu a comete un of otro crimen y a bay sera na KIA y despues di a sinta nan castigo a ser manda pendiente di nan expulsion ta eyden sera tambe.


text:
Ponton – Diasabra marduga den careda di 5:45 polis a bay ariba e caminda di Ponton pa Oranjestad, pa un caso di hit and run cu ta masha in aki na Aruba.
Na yegada polis a constata cu e otro auto a dal tras di un Toyota 4runner.
Ocasionando cu e Toyota a baha caminda y destrui un tire parti patras completamente. Pa despues e vehiculo keda pega na e rand di acera, cual ta bou construccion.
Niun hende a resulta herida den e incidente aki. Polis tin informacionnan di e auto cu a causa e incidente aki.
Manera nos a bisa caba, casonan di Hit & Run ta un trend na Aruba, tur dia polis ta haye confronta cu casonan asina.
Pesey semper sea alerto y si bo yega na hayabo den un caso asina, prome cos, wak e number di e otro auto.
Claro si bo ta ok, despues di algo asina cu bo no ta spera.


text:
Sentro pa Trabou ta traha na proyektonan pa solushoná ‘mismatch’ riba merkado laboral i intermediá pa poblashon riba tereno di trabou.
E sentro ta okupá su mes ku:
Informashon integral relatá na servisionan di Sentro pa Trabou
Informatie Voor de Werkgever (nl)
Centrum voor Arbeid (Werkzoekende) (nl)
Kada sektor tin partinan di organisashon fiho.
Primi riba e ‘link’nan pa informashon tokante e partinan di organisashon di Sektor di Labor I su produktonan i servisionan.
Maneho Atministrativo i Tim di Ehekushon di Labor
Sentro pa Trabou
Lokalidatnan di SOAW: Kas di Bario Brievengat, Kas di Bario Punda, Kas di Bario Otrobanda, Kas di Bario Sta. Maria, Inspekshon di Labor i Seguridat, Sentro pa Famia i Hubentut, Sentro pa Trabou, Ofisina di mediadó.


text:
ORANJESTAD (AAN): Diabierna 17 di September 2021, a tuma luga den sala di Parlamento e huramentacion di esnan cu lo representa pueblo den Parlamento di Aruba pa e periodo 2021 - 2025.
Partido MEP ta sumamente orguyoso pa presenta e Parlamentarionan nobo pa Fraccion di MEP y ta desea cada un forsa y sabiduria den nan funccion como defensornan di Pueblo.
E huramentacion di e Parlamentarionan nobo a tuma luga durante di un reunion publico den Parlamento di Aruba. Ta trata di seis persona di MEP y dos persona di RAIZ. Pa Partido MEP a huramenta: Señor Ady Thijsen, señora Shailiny Tromp-Lee, señora Setty Christiaans-Yarzagaray, señora Darlaine Guedez-Erasmus, señor Alvin Molina y señor Marco Berlis. Pa Partido RAIZ a huramenta: señora Micheline Raymond y señor Raymond Kamperveen. Asina oficialmente ta duna inicio na Parlamento nr. 11 cu e Parlamentarionan nobo.
Ademas Partido MEP ta felicita lider di Fraccion di MEP nobo, Señora Shailiny Tromp-Lee y Presidente di Parlamento sr. Edgard Vrolijk, deseando ambos hopi exito.
Un aspecto hopi importante cu Lider di partido MEP y Prome Minister di Aruba Evelyn Wever- Croes ta enfatisa ta cu cada parlamentario tin e deber pa percura pa comunidad mantene e confiansa den Aruba su Parlamento. Pa esaki, respet pa otro a pesar di diferencia di ideologia, diferencia di opinion y/of diferencia politico ta esencial. “Cu respet bo ta gana confiansa!’
Partido MEP ta desea cada Parlamentario hopi forsa, inteligencia, pasenshi y hopi salud pa por keda traha semper na bienestar di nos pais den e proximo 4 añanan.


text:
KRALENDIJK – Apresiado y Digno Pueblo di Boneiru,
Boneiru igual ku tur otro paisnan y suidadnan na mundo ta bibando den e gara di Coronavirus.
Te na e momentonan prome di a inicia e komunikado aki Boneiru ainda ta para como isla ku 0 kaso di Corona virus. Apesar ku tin duda bou di algun di boso nos mester mantene nos konfianza den nos Sistema di salubridad. Un gradisimiento ta bay na e diferente organizashonan representa den e Team di maneho y ku konhuntamente ta reunie diariamente , konhuntamente ku gobierno y na kabes nos gezaghebber. Momentonan extraordinario ta rekiri tambe medidanan extrordinario.
Boneiru semper a sa di sobresali den su respuesta na momento ku petishon ta worde hasi na cuidadania. Hopi di nos hendenan ta bay enfrentando un temporada hopi dificil, kaminda esnan di menos rekurso lo bay tin e mas dificil. Tambe un grupo grandi di esnan ku ta labora den sector di turismo lo pasa pa un periodo dificil. E manera ku e Coronavirus lo kambia nos bida ta premira sin ku nos sa kiko ta warda kada uno di nos , bien sea riba tereno di salu, nos economia y nos estilo di bida.
Coronavirus a trese oportunidadnan tambe di nos kualidadnan humano konhuntamente ku nos creatividad pa solushon den situashonan dificultoso. Oportunidad pa desplega e mehor di nos komo ser humano como cristianan komo personan ku afekto pa nan prohimo..
Den tempo dificil nos fe ku nos ta profesa mester refleha den nos akshonan. E yamado pa konhuntamente nos hiba un bataya kontra e plamamentu di e virus mester di un respuesta masivo. E distancia social ta toka nos den lo mas profundo. Momento di reflekshon pa pone nos diferencianan un banda y komo un pueblo duna respaldo na tur jamado ku por worde hasi na kada un di nos.
Medidanan mester worde respeta y consiensia mester worde krea ku nos tin e responsabilidad di proteha mediante nos akshonan nos grupo mas vulnerable ku ta nos grandinan den nos komunidad.
No ta pidi hopi solamente bo koperashon pa konhuntamente nos juda otro pa Sali dilanti den e crisis di e Coronavirus. Nos mester di otro den esaki
UPB ta pidi na kada un di boso habitantenan di Boneiru serenidad y ku gran sentido di responsabilidad mustrando nos humanidad pa konhuntamente hiba e bataya kontra e virus aki ku a bini pa kambia tur lokwal nos a pensa ku nos tabatin siguridad di dje.
UPB lo reza pa Boneiru su poblashon pa e no worde azota door di e virus di Corona y na momento ku e aparece nos tin forsa pa wantele pero pa esaki nos kada un mester rebiba nos fe.
Importante ta demostra respet y duna oido na e diferente instrukshonan ku ta worde emiti. Mantene bon a altura y di parti di UPB
Dios Bendishona Boneiru Dios ampara kada un di su habitantenan ta deseo di
Lider di Frakshon UPB den Konseho Insular Dra Esther. Bernabela


text:
KRALENDIJK – Corona vírùs òf Covid 19 a trese hopi kambio den bida sosial na Boneiru. Fundashon Nawati tin ku realisá ku pa e selebrashon di Dia di Nort’i Saliña esaki tambe ta konta i ku nos tin ku buska un forma alternativo pa e selebrashon. Un selebrashon públiko manera nos tabatin kustumber di tene no ta posibel pa 2020; ni pa motibu ku no ta haña e pèrmit ku tin mester pa esaki, ni tampoko ku e fondonan ku Entidat Públiko Boneiru sa pone na disposishon di nos fundashon pa organisá un selebrashon, no ta disponibel e aña akí.
Direktiva di Nawati a pensa di tene selebrashon ku un bríndis chikitu despues di un sakrifisio di Misa na parokia di Coromoto huntu ku presentashon di un programa na televishon òf na radio.
Den kuadro di rekoudá fondo ku por hasi uso di dje pa nos selebrashon nos a kuminsá organisá un dia spesial di bendementu di T-shirt di bario i tambe bandera di bario. E dia spesial di bendementu akí, lo ta riba djadumingu 29 di novèmber na Sentro 60+ Alejandro Saleh den Kaya Cacique, otro banda di Sentro di Bario Nort’i Saliña, for di 4’or pa 6’or di atardi. T-shirt ta kosta $15.00 i bandera ta den un ganga spesial di $50.00 pa e akshon akí (di bandera tin solamente 10 pida).
Pues si bo ke tin bo T-shirt i un bandera, reservá djadumingu 29 di novèmber i pasa na Sentro 60+ entre 4’or pa 6’or di atardi.


text:
KRALENDIJK – Djaweps 3 di yüni hende muhé na estado por haña informashon tokante bakunashon kontra corona na Kompleho Deportivo Jorge Nicolaas. Nan por pasa angua tambe si nan ta deseá esaki. Por haña informashon òf pasa angua sin sita di 09:00 – 14:00 or. Hende muhé ku ta duna pechu òf ku tin deseo pa haña yu, por hasi pregunta tokante uso di e bakuna. Pa algun tempu kaba departamento di Salubridat Públiko ta konsehá hende muhé na estado pa bai bakuná.
Hende muhé na estado tin un chèns mas grandi pa bira gravemente malu di e vírùs di corona kompará ku hende muhé ku no ta na estado. Na Merka 90.000 hende muhé na estado a pasa angua kontra corona ku entre otro e bakuna di Pfizer. No a registrá ningun efekto sekundario serio, asina Instituto di Reino pa Salubridat Públiko i Medio ambiente, RIVM, ta informá riba su wèpsait.
Mama nan ku ta duna pechu, tin ora ta duda si ta bon pa bai pasa angua kontra corona. Nan tin miedu ku via lechi di pechu e bakuna ta bai den kurpa di e beibi. Te kuawor no tin indikashon ku e bakuna ta bai den lechi di pechu, òf ku e beibi ta hañ’é via lechi di pechu.
Hende muhé na estado i hende muhé ku no ta na estado por bini sin sita pa hasi pregunta. Por ehèmpel tokante siguridat di e bakuna i tokante e bakuna i fertilidat serka hende hòmber i hende muhé. Un dòkter i un partera ta presente na Kompleho Deportivo Jorge Nicolaas pa kontestá pregunta.


text:
Tokyo2020
Shanayah a firma su aplicacion
Aplicacion ta pa su Beca Olimpico
Atleta elite di BMX, Shanayah Howell a firma su aplicacion pa haya un Beca Olimpico
Awe diamars tabata e prome paso den proceso pa logra haya un Beca Olimpico pa atleta elite Shanayah Howell di e deporte di ciclismo seccion BMX, cu actualemente ta buscando su clasificacion pa e Weganan Olimpico Tokyo 2020 .
Mester bisa cu debi cu e beca di e medayista Panamericano, Mack van den Eerenbeemt no a sigui, Comite Olimpico Arubano por a ofrece e oportunidad na e atleta Shanayah Howell pa e haya apoyo financiero. Awor e aplicacion ta wordo manda pa IOC/Olympic Solidarity pa nan aprobacion. Si IOC/Solidarity bay di acuerdo, nan lo manda un contract cu lo ser firma pronto. Presente na e acto di firmamento nos por a mira Edmundo Josiah (Director Tecnico), Pedro Estaba (entrenador di Ciclismo BMX di Aruba Wielerbond), atleta Shanayah Howell, Nicole Hoevertsz (Secretaria General), Monica Fajardo (Metodólogo), Kenneth Vrolijk (colaborador financiero di COA).


text:
Dellanire Maduro:
Ta importante pa inclui un vak den curiculo escolar riba prevencion di tur tipo di abuso
Lider di Fraccion di POR den Parlamento, Dellanire Maduro a pone hopi enfasis riba e importancia di tin den e curiculo escolar educacion sexual. Esaki mester wordo haci uzando un lenguahe y contenido apropia pa e diferente edadnan di e mucha/hobennan.
E ta referi aki no solamente pa educa nos muchanan y hobennan riba relacion sexual, pero tambe e parti di seduccion, pedofilia, intimidad, incest, manipulacion, pornografia, ofensa sexual, secreto, internet, cu un persona por pidi nan pa manda potret of video. Tambe na ki momento ta bisa no y na ki momento ta bisa si y e implicacion di e respuesta aki, specialmente si tene na cuenta cu hopi ta esnan cu ta cuminsa tene relacion sexual prome cu nan haci 18 aña.
“Tur e topiconan aki mester wordo brinda na un manera apropia pa nan edad. No solamente e parti sexual, pero tambe kico ta significa ora bo ta enamora, cual ta nan derecho como mucha y tambe e parti di leynan”, Dellanire Maduro a indica.
E ta bisa esaki pasobra hopi biaha ta scucha cu na momento cu un acto asina grave tuma luga, e persona door di e sentimento cu e ta sinti (un forma di vies), sin cu e sa por elimina evidencia cu lo por wordo uza pa e castigo cu e agresor lo mester haya. “Ta importante pa empodera nos muchanan riba e topico aki cu ta hopi fastioso, pero ta miho pa nan sa di esaki y evita cu un posibel evidencia por wordo elimina”.
Den e cuadro aki Fraccion di POR a presenta un mocion sosteni pa demas parlamentarionan cu ta urgi gobierno pa inclui den e curiculo escolar di educacion preescolar, basico y secundario un vak di ‘prevencion di tur tipo di abuso’ adapta pa cada edad pa asina nos muchanan y hobennan ta bon informa di forma structural y nacional.
Finalisando Dellanire Maduro a bisa cu esaki ta un paso apart di aumenta castigo maximo y mehoracion di e proceso na momento cu presenta un caso di abuso.


text:
PHILIPSBURG – Ministerio públiko tin bon bista riba e aktividatnan di banda kriminal na Sint Maarten, pero no tin kapasidat pa hèndel nan. Asina fiskal mayó Rick Noordhoek, ku na februari a susedé e fiskal mayo di transishon Hans Wesselink, ta bisa.
“Den e grupo di direkshon nos a deliberá ku polis ta ku kiko banda kriminal ta okupá nan mes”, Noordhoek ta bisa. Nos a wak tambe kua banda ta stroba komunidat mas tantu. Pero e pregunta ken nos mester hèndel mas promé si nos por a kontestá mes ora. No tin kapasidat p’esaki. Tur kapasidat ku tin ta usa pa investigashon ku ta kore ainda i pa insidente manera atrako.”
Minister di Hustisia Dennis Richardson a pidi Hulanda manda kuater hende pa reforsá Landsrecherche i dos sekretario di parkèt pa Ministerio Públiko. Segun Noordhoek Hulanda a primintí di manda dos reshèrshi i un sekretario. Aktualmente Landsrecherche tin shete reshèrshi. “Bo por bien multiplika e sifra aki ku tres pa bo yega na e kantidat deseá”, Noordhoek ta bisa.
Suspenshon
Landsrecherche tin nan mannan yen ku investigashon ku ta kore ainda i na insidente resien ku a resultá den suspenshon di dos polis i dos trahadó di duana. Un amtenar tambe ta wardando un suspenshon, Noordhoek ta bisa. “Investigashon di integridat i korupshon ta tuma hopi tempu.” E tabata referí na e investigashon di korupshon di Jos van Rey na Hulanda ku 40 pa 60 reshèrshi a traha riba dje dos aña largu.
Investigashon di froude
Pronto un sospechoso di e investigashon di froude na Ofisina di Turismo di aña 2010 mester bini dilanti wes. E investigashon aki ta tokante froude ku kompensashon finansierio diario kaminda e tempu ei a menta direktor Regina Labega, su trahado di PR Edward Dest i e èks diputado di turismo Frans Richardson komo posibel sospechoso.
Noordhoek a bisa ku no tin niun progreso den un posibel investigashon hudisial di labamentu di plaka di `èks minister di Salubridat Públiko Maria Buncamper-Molanus. Esaki no ta solamente pa falta di personal sino espesialmente pa falta di eksperto di investigashon finansiero.
Outor: Hilbert Haar


text:
Tag Archives: gasto entiero
Conexion di Funeraria riba MiPensioen di SVb
Banco di Seguro Social Aruba SVb tin un otro primicia unda cu entrante prome di september 2019 tur funeraria na Aruba por maneha nan propio cuenta via e portal di SVb MiPensioen. Funerarianan ta duna servicio na famia di pensionadonan cu fayece kende mester atende cu entiero den momento di tristesa. Parti di e servicio… Mas Informacion
Compensacion Pa Gastonan Di Entiero
Pa por ricibi e compensacion pa e gastonan di entiero e persona of instancia responsabel pa gastonan di entiero mester aplica na Departamento di Pensioen dentro di 30 dia despues di e fecha di fayecimento. Si e pensionado ta laga atras un viuda of viudo mester aplica dentro di 28 dia.
Declaracion pa gastonan di entiero
Entrante prome di januari 2011 a ser cambia den e leynan di AOV y AWW e periodo dentro di cual por declara e gastonan di entiero despues di fayecimento di un pensionado di AOV of AWW.


text: Diamars mainta a drenta informe di un accidente cu hende herida na e rotonde Noord, mesora a dirigi tanto polis como ambulans na e sitio. Na yegada si e patruya a bin haya un brommer benta abao y un dama pasajero riba e brommer herida na su pia. Locual a sosode ta cu e vehiculo Mercedes Benz biniendo di nort mirando chance pa e subi e rotonde a wak cu no tabata tin trafico ta bini di pariba y a core subi e rotonde pero no a ripara e brommer su dilanti y a bay dal tras di e brommer debi na esaki e dama pasajero riba e brommer a resulta herida na su pia. Na yegada si e ambulans nan a atende e victima na e sitio mes.


text:
Dialuna na ocacion di presentacion di ministernan cu a huramenta pa Gabinete Wever-Croes II, e hoben Rechenell ‘Richi’ Statie a duna un mensahe poderoso dirigiendo su mes tanto na Gobierno di Aruba como na nos digno pueblo. E VISION PA MI PAIS: Nos tur tin cu duna di nos parti. Den su mensahe, Richi a enfatisa cu nos mester bin hunto pa mustra cu nos por logra yega na e Aruba cu nos kier mira bek.
Richi ta un hoben cu a pasa door di un accidente 4 aña pasa cu a lage den un rolstoel. Un hoben cu a mustra determinacion pa sigui padilanti y no give up. Cu su determinacion, recientemente tambe Richi a cuminsa scol bek y ta den examenklas.
Prome Minister Evelyn Wever-Croes e enfatisa cu admiracion pa Richi y ta desea Richi exito den tur loke cu e haci y pa sigui inspira hende cu e charisma cu e tin.
“Rechenelle ta un simbolo di nunca ‘give up’. Mi ta kere tin hopi hende ta pasa den momentonan dificil y ora bo scucha e storia di un hoben asina, ohala e por inspira tur hende pa no give up. E la demostra hopi cos”.
Tin un simbolismo pakico Gobierno a invita e hoben Richi pa dirigi algun palabra na e ocacion imporante aki. Richi stima deporta y durante e preparacion pa un deporte, e la hañe den un accidente. Manera cu e mes a bisa, su gana di biba ta locual a yud’e bay padilanti asina mes, su determinacion pa logra esaki ta grandi. Ohala cu e mesun actitud aki por yega cerca tur hende.
Un otro mensahe cu Gobierno a manda tambe cu presencia di Richi como parti di e ceremonia cortico ta inclusion. Inclusion tawata tin su prioridad den Gabinete Wever-Croes I y lo sigui tin prioridad den Gabinete Wever-Croes II.
“Nos tin cu tene na cuenta cu tur hende ta cargando un crus. Pa un e ta mas visibel cu otro dus semper sea amabel cu otro. Nos tin cu inclui tur hende y no exclui ningun. Richi tabata tin un mensahe poderoso. Ora bo combersa cu ne, e ta inspira bo na e prome conbersacion”, Prome Minister Evelyn Wever-Croes a duna di conoce.


text:
Djaweps 29 te Djabièrnè 30 Aprel 2021
Prinsipalmente awe algun áwaseru, posiblemente ku mal tempu
Awe ta parsialmente te hopi nublá i inisialmente lo tin algun áwaseru, posiblemente ku mal tempu. E aktividat di áwaseru lo disminuí den kareda di dia. Mañan lo ta parsialmente nublá i ainda por tin algun áwaseru òf mal tempu. E temperatura máksimo lo ta aproksimadamente 31ºC, e temperatura mínimo mas o ménos 25ºC. E biento ost ta predominantemente moderá, 4 Bft.
Altura di ola: 1.0-1.5 m (3-5 pia).
* Altura di ola válido pa laman grandi
Durante e temporada di orkan, KNMI ta vigilá minusiosamente e Oséano Atlántiko den koperashon ku e National Hurricane Center (NHC). E pronóstiko mas resién ta disponibel via https://www.nhc.noaa.gov/gtwo.php?basin=atlc&fdays=5


text:
KRALENDIJK– Un grupo di persona (10) a finalisá un kurso di gobernashon ku tabatin i a termina fin di siman ku a pasa. Ta trata di un kurso di gobernashon, ku tabata planiá pa dura mas o menos 2 luna, sinembargo debí na e pandemia di Covid-19, el a dura poko mas largu. Diferente persona a duna lès kontribiendo na e kurso, durante simannan tras di otro. E grupo tabata konsistí di hende ku no tabata of ta den politika i tambe 2 miembro di konseho insular. Topikonnan tabata hopi intresante pa siña konose kon e mundu politika ta hinka den otro i ta funshona. Arthur Sealy tabata e persona enkarga ku e lesnan i e persona ku a yega na e idea pa organisa e kurso.
Cherel Kwidama, presidende di A.F.B.W., Arthur Sealy i Norwin (Nochi) Willem, tabata esnan presente na momentu ku a hasi entrega di sertifikado na e partisipantenan. Prome nan a dirigi palabra i despues entrega e sertifikado na e partisipantenan.
10 PERSONA A FINALISÁ KURSO DI GOBERNASHON
KRALENDIJK– Un grupo di persona (10) a finalisá un kurso di gobernashon ku tabatin i a termina fin di siman ku a pasa. Ta trata di un kurso di gobernashon, ku tabata planiá pa dura mas o menos 2 luna, sinembargo debí na e pandemia di Covid-19, el a dura poko mas largu. Diferente persona a duna lès kontribiendo na e kurso, durante simannan tras di otro. E grupo tabata konsistí di hende ku no tabata of ta den politika i tambe 2 miembro di konseho insular. Topikonnan tabata hopi intresante pa siña konose kon e mundu politika ta hinka den otro i ta funshona. Arthur Sealy tabata e persona enkarga ku e lesnan i e persona ku a yega na e idea pa organisa e kurso.


text:
Hopi te mayornan cu ta puntra: Na unda violencia ta cuminsa? Generalmente e violencia ta cuminsa den e propio famia. E elementonan di socialisacion ta representa pe famia, scol, grupo di edad, medionan di comunicacion social, asociacion y gruponan. Sin embargo, e famia ta e prome base di socialisacion.
Si e mucha no conta cu un famia y e sociedad cu por brind’e atencion, amor, norma y balornan, e mucha ta core riesgo di bira violento, tumando conducta inadecua, etc. Locual probablemente ta pone cu e hoben lo cay den man di husticia. Pa evita cu un hoben cay den un circulo vicioso, locual ta nifica comete delito, bay prizon, sali y bolbe drenta prizon bek; den e caso aki husticia mester haci su trabou.
Na prome luga e organonan di husticia, cu ta consisti di e man duro di husticia tin cu brinda un castigo proporcional pa e delito cometi. Kiermen di ora cu un persona a comete un delito, e mester ricibi su castigo di acuerdo cu e delito cometi. Na di dos luga, ora cu e persona ta den prizon, e mester ricibi e ayudo necesario pe por yega na rehabilita pa asina e no bolbe comete mas delito. Esey ta nifica e man suave di compasion, ayudo y di husticia pa asina kibra cu e circulo vicioso.
Awor, Kico nos por haci pe persona sali for di e circulo vicioso? Den mi maneho pa frena e circulo vicioso, mi ta boga pa: 1. Traha hunto cu tur fundacion y iglesianan pa brinda nan orientacion, guia y ayudo na tempo pe hobennan vulnerabel cu tin e probabilidad di keda cay den criminalidad. 2. Aumenta e castigo pa asina yega na preveni e delitonan. 3. Brinda nos Cuerpo Policial tur e autoridad necesario pa nan por eherce nan trabou debidamente. 4. Motiva tur instancianan den e cadena hudicial pa nan traha hunto pa combati e criminalidad riba nos isla. 5. Asina cu e persona ta den prizon, e mester conta cu un programa adecua manera: atencion psicologico individualisa, tanto pa e, como tambe pa su nucleo familiar. E mester por conta tambe cu un formacion spiritual, laboral di forma cu e por re integra bek di manera productivo den nos comunidad.
Tur esaki mi kier logra, pasobra e siguridad di Aruba ta mi prioridad. Pesey dia 22 di september awor, duna mi bo confiansa, vota pa un Aruba sigur, vota number 7 riba lista berde di AVP.


text:
ORANJESTAD (AAN): Diadomingo e unidadnan di Guardacosta di Caribe Hulandes hunto cu algun departamento mas, a bay haci control riba lama rond di e islanan di Caribe.
Na Curacao, durante e control e boto di Guardacosta di Caribe Hulandes tabatin e team multidisciplinario abordo. Y ora di pasa cerca di Santa Barbara Baai y tambe Fuik Baai, nan a bin topa dos boto sospchoso.
Guardacosta a dicidi na haci un control riba e botonan aki, y aki ta unda cu a bin topa cu droga tambe.
Nan a confisca e droga, y en total 6 procesverbaal a wordo traha pa cu e hendenan riba e botonan aki. Na final, un persona a ser deteni.
E patruyahe di Diadomingo tabata un cooperacion entre Guardacosta di Caribe Hulandes, Inspeccion di Seguridad di Waf, Cuerpo Policial di Curacao, Douane, Marechaussee, y Maritime Authority Curacao. Nan lo sigui eherce e tipo di control aki den temponan venidero.
https://diario.aw/categories/noticia/policial/guardacosta-controlando-botonan-na-curacao-a-bin-descubri-droga#sigProIdda6947aae4


text:
Moises Frumensio da Costa Gomez (Dòktor) a bai laga nos riba 22 novèmber 1966 miéntras ku e tabata prepará pa bai un sita serka su dentista, 9or di mainta. Su kasá, Lucina da Costa Gomez, ku a sali for di e kamber kaminda e tabata huntu ku Dòktor, a bin despues di algun ratu i hañ’e den un stul morto. E lo mester a sinti su kurpa derepente bira malu i disidí di sinta un ratu.
E notisia di su fayesementu tabata un sorpresa grandi. Algun dia promé ku e fecha aki Dòktor a regresá kas for di un estadia di 5 siman den hospital St. Elisabeth relashoná ku problemanan ku pulmón. Dòkternan a konsiderá ku Dòktor a rekuperá sufisientemente i ku e por a bai kas i resumí su tareanan. Dòktor a fayesé di problema ku kurason.
E mainta ei Dòktor tabatin yen di ánimo pa despues di su sita prepará un reunion ku su partido, Partido Nashonal di Pueblo, pa atendé ku un halá di problema di índole polítiko. Algun luna promé PNP a sufri un derota elektoral kontundente. Tambe Dòktor tabata den bataya ku su mes partidarionan ku tabata di opinion ku e no tabata habrí pa ideanan nobo. Anteriormente un grupo di Nashonalista a bandoná PNP i a lanta Union Reformista Antillano (URA). Banda di esaki tabatin no ménos ku tres fakshon diferente entre nan un grupo ku a forma Acción Social Progresista (ASP).
Dòktor a bai laga nos despues ku apenas un luna promé e a kumpli 59 aña. Dòktor, e emasipadó polítiko di mas grandi ku nos a konosé, a laga un fundeshi sólido pa nos sigi konstruí i perfekshoná nos demokrasia. Kisas e mihó lès ku Dòktor a laga atras ta ku outonomia ta floresé dor di prepará nos mes, bon gobernashon, sentido di responsabilidat i koperashon ku otro. Hunga víktima, kulpa tur otro hende, populismo i mal gobernashon ta kontra di bienestar general i final di kuenta ta mina nos outonomia.
Belgrado, Serbia


text: Fittipaldi Pietersz, kende fin di siman ku a pasa, tabata na Sint Maarten pa dragrace, a konta su mal eksperensia, kaminda el a aksidentá ku su motosaikel. El a bisa ku e biahe pa Sint Maarten i e idea ku e organisashon ‘Caribean Motorsport Summer Fest, CAMOSUFE’, tabatin, tur kos tabata bon pensá. Loke si no a kana bon ta e parti di aktividat. Djis pa bisa algu kòrtiku di un storia hopi largu; ‘CAMOSUFE’ no tabatin pèrmit pa organisá e kareda ku mester a kuminsá djabièrnè 6 di yüli. A logra e pèrmit djasabra mèrdia i djadumingu anochi kareda a kuminsá i solamente algun buelta a tuma lugá. Solamente algun buelta; pasobra momentu ku ami a dal den e barikada, pon’é na e parti final di e kaminda, ku e organisashon a krea pa pusta, esta riba kaya, polis a opta pa stòp a aktividat. Personalmente mi tin ku bisa ku e sitio no tabata apropiá, no pasobra ami a kai, sinembargo hopi kos no tabata korekto! Otro kos, apesar ku ami i mas koredó a informá di e situashon, miembronan di e organisashon no a hasi kaso. Seguridat tabata laga hopi di deseá. A pone saku di santu kantu di e kaya, loke no tabata korektamente pon’é i e kaya tabata smal pa motosaikel i outo. (djis pa menshoná; mas smal ku kaminda di bai Sorobon). E parti di outo no por a kontinuá debí ku 2 outo no por a para banda di otro i pusta. 2 kachó tabata move bai bin riba e kaya pa pusta, hende tabata pasa riba e kaya i no duna oido na esnan ku ta dirigí kareda. E parti final kaminda ami a dal den dje, mi tin 24 aña ta drag, nunka mi a tende, mira niun kaminda ku nan ta organisá dragrace, ta pone barikada i saku di santu na e final pa stòp e vehíkulo ku ta den kompetensia. Mi ta lag’é te aki pasobra tin mas kos ku mi por bisa. E por ta zona fuerte, sinembargo mi no por bisa otro kos, si esei tabata loke a sosodé. Mi ta bisa loke a sosodé, pasobra hopi hende a puntrami; kiko a sosodé ku abo a kai, pasobra nos sa ku bo tin hopi eksperensia. Esei ta bèrdat i apesar ku mi tin hopi aña di eksperensia, mi por kai for di e motosaikel kualke momentu. Loke a sosodé na Sint Maarten no mester a pasa. Si tur kos tabata na un manera apropiá pa pusta, tur kos lo a kana bon i e chèns tabata hopi grandi ku mi lo a bai ku premio. Gran parti di koredónan aya tabata bisami nan no ke pusta ku mi, mirando kon bon mi tabata kore, ora di tèst.” Riba papel te na e momentu ku mi a aksidentá solamente ami i un motosaikel di Kòrsou a kore den 5 sekònde. Danki Dios mi a sali ileso for di e kaida, solamente mi dede chiki di pia i mi pink a hincha djis un tiki i e sigiente dia mi a lanta poko steif.


text:
Riba djasabra 7 di ougùstùs e promé treinen di e programa edukativo Kaleidoscoop pa empleado den sektor di akohida di mucha ta kuminsá. Treinernan di Boneiru, ku a risibí nan treinen aña pasa,ta duna e treinen aki bou di guia di Sentro Hubentut i Famia. Esaki ta e siguiente paso den e programa BES(t) 4 kids pa garantisá akohida di mucha di bon kalidat, seif i pagabel pa asina kada mucha tin e oportunidatpa desaroyá nan mes bon.
Pa garantisá ku muchananyòn na Boneiru risibí akohida di mucha di bon kalidat, Sentro Hubentut i Famia a organisá e treinen bira treiner diKaleidoscoop. Entretantu8 persona na Boneiru a kaba e treinen Kaleidoscoop. Nan ta inisiá ku treinen di tur kolaboradó pedagógikona Boneiruentrante7 di ougùstùs 2021.
E idea ta pa na 2023 e programa edukativo Kaleidoscoop ta disponibel dentur sentro di akohida di mucha i pa‘gastouder’tambe hasi uso di e programa. Ademas ta ofresée programa edukativo pa uzo den grupo 1 i 2 di skol básiko na Boneiru.
Kaleidoscoop den sektor di akohida di mucha
Kaleidoscoop ta un programa edukativo pa mucha di 2,5 te 6 aña. E ta un treinen ku a implementá pa sostené muchanan na Boneiru den nan hungamentu i siñamentu. E programa ta pèrkurá pa muchanan por desaroyá nanmes optimal i pa e transishon pa skol básiko kana fleksibel.
Kaleidoscoop ta hasi uzo di e boluntat di mucha pa siña dor di hunga. Siña aktivamente ta
forma e núkleo di e método. Muchanan ta eksplorá, amplia i profundisá nan
konosementu i eksperensia edukashonal den interakshon ku e lider i otro
muchanan. Tambe ta dediká hopi atenshon na desaroyo di abilidat pa papiai pensamentu di mucha.
Un rutina figo ta pa yuda siña e mucha kiko ta sigui i ta enserá hunga pafó, hunga i trahaden hukinan pa hunga i tempu pa interkambiá den gruponan chikí i grandi.
For di investigashon ta resultá ku Kaleidoscoop ta prepará muchanan bon riba
enseñansa pa lesa i skirbi, saka sòm i otro materianan. Kaleidoscoop ta promové
oportunidatnan di enseñansa di muchanan. E transishon di un akohida di mucha pa un skol básiko ta bira mas fásil. Ku Kaleidoscoop emucha ta siña kaba pa pensa i pa ta independiente, ta siña plania i enfoká riba untarea, resolvé problema, anda ku otronan i ekspresá nan mes bon den idioma. Danki na Kaleidoscoop, e mucha ta haña tambe konfiansa den su mes i un imágen positivo di su mes.


text:
KRALENDIJK – Suidadano Ensly Emers ta hopi desgustá ku e servisio di ZVK, i ta bisa: ”ZVK no ta duna hende atenshon pa e funshon. E servisio ta laga hopi di deseá, no pa ami so, sinembargo hopi hende tin reklamo i tin miedu pa sali dilanti.
“Mi a bai Aruba djaluna último pa dòkter i momentu ku mi a bai hotèl, nan a bisa mi ku nòmber no ta pone den reservashon, pues mi mester bai un otro lugá. Ora mi a bai e otro lugá (Comfort), a resultá ku ta un sitio manera un asina yamá ‘Kui’. No ta un lugá konfortabel pa atendé ku hende enfermo. Atardi mi mester a bula bin Boneiru. A kambia buelo sin avisá nos. Ta e taksista a informá nos ku ZVK a kambia nos buelo. Djarason nos a yega Boneiru; bon pa algun boneriano ku ta bata den bisindario pa a informá nos, sino nos lo a pèrdè buelo. Mi a bai ZVK pa atendé mi papelnan pa mi bai Aruba pa operashon otro siman. ZVK a mandami pa mi spesialista, pasobra e mester atendé karta di garantia pa dòkternan na Aruba. E spesialista a bisami ta ZVK mester atendé e asuntu di karta di garantia. Esei a sosodé ayera djaweps. Awe mi a presentá na ZVK pa mi wak konta ku e desaroyo di mi kosnan, pasobra djaluna 25 di yanüari (otro siman), mi ta bula pa Kòrsou. Aya na ofisina di ZVK, nan a bisami kosnan ta kana, sinembargo e asuntu di un ayudante pa bai huntu ku mi no ta poné riba papel. Mi a bisa e persona na bali; mi ta bai hasi operashon di lomba i mi no por bai mi so. Mester di un hende pa yudami. Nan a bisami ku dòkter mester a pone ku un ayudante mester bai kumi. Mi a splika nan ku tin un departamentu ku ta atendé e kosnan, dikon nan no ta mira e nesesidat den mi kaso pa un ayudante? Mi a sinta henter mainta na ofisina di ZVK, di strès pa tende kiko ta bai sosodé ku papelnan. Tur esaki riba e tenshon ku mi tin di mi operashon ku mi ta bai Aruba pa hasi. Aparte dimi, tin mas hende ta malkontentu kon ZVK ta atendé ku pashènt.
Ta despues di 5 aña mi ta regresá ZVK. Mi a pasa e prosesonan pa wak kiko ta mi problema di salú i awor mi ta nota ku ZVK ta funshoná meskos ku tabata e kaso 5 aña pasa. ZVK no ta duna e atenshon nesesario. Nan ta hasi manera nan ta deseá. Nan no ta komuniká ku pashènt. Mandabo hotèl ku no ta adekuá pa hende malu, kambia buelo sin avisá i awor nan ke mandami Aruba sin un persona komo ayudante. Inkreibel ku ZVK”, Ensly Emers a bisa.
Riba potrèt Ensly Emers dilanti ofisina di ZVK awe mainta sperando informashon.


text:
Huzga otro, teniendo of no e informacion suficiente, semper lo ta un eror. Prome, pasobra niun hende ta ken pa hacie y di dos, paso mane psicologia, siguramente nos ta ekiboca. Sin bo sa, bo ta suponiendo loke por ta pasando den e bida di e persona ey.
1) E motibo pakico nos ta huzga di e manera tan precipita, ta door di nos ego. Sea ta di un forma consciente y inconsciente, lubidando di sikiera duna oportunidad pa scucha e realidad.
2) Ora di huzga otro nos erornan ta hunga un rol fundamental. Nos ta lubida cu nos tur tin derecho pa haci fout, incluso pa disfruta di e oportunidad ey, pa asina crece y bira mihor persona.
3) Huzga otro ta reflexion di un arte di ignorancia.
Kico ta costa nos pa acerca e persona en cuestion y puntr’e en bes di señala cu dede, of wak e persona cu wowo yen di prehuicio, nos por extende un oportunidad pa comprension y entendimento. Supone ta ignorancia!


text:
Ps Hans Ponte
DIREKTOR SABAT SKOL
Un teologia di Sabat Skol ta identifiká i splika e suposishon ku ta apoyá e skol mas bieu den Iglesia Atventista. Dios ta e Fuente di tur konosementu ku ta apoyá tur e funshonnan di Sabat Skol. Pablo ta argumentá ku “pa medio di dje tur kos a ser kreá…” (Kolosensenan 1:!6). Dios no solamente a krea tur kos, E ta e Uniko ku ta kapas pa transformá e kurason humano. Dios ta deklará den Ezekiel 36:26 “Lo mi duna bo un kurason nobo i lo mi pone mi Spiritu den bo.”
Ellen G. White ta bisa den poko palabra “Kristu ta e úniko Fuente di kada impulso korekto. Kristu ta e úniko ser kende por implantá enemistat kontra piká den e kurason” (Kaminda na Kristu, p. 26). Esaki ta e dos fundamentunan mayó di Beibel ku ta apoyá Sabat Skol. E Dios kende ta e Fuente di tur konosementu ta transformá bidanan pa medio di e poder di e Spiritu Santu ku ta habitá internamente.


text:
KRALENDIJK – Komo ‘blue destination’ Boneiru tambe djaluna a para ketu seka World Ocean Day. Pero ta di puntra si tin algu di selebrá. E protekshon di e área di naturalesa di mas grandi i ku mas biodiversidat den Reino falta sèn.
E 7 mion euro ku gabinete hulandes poko tempu ei a pone disponibel pa protekshon di e mundu bou di laman di e munisipionan Boneiru, Saba i Sint-Eustatius parse ‘no ta yega di ningun manera’.
Un reportahe di Marit Severijnse
“Pa maneho efektivo i pa drecha e refnan di koral, aktualisá regla i lei i supervisá ku ta kumpli ku esakinan, bo ta papia di tres bia mas tantu sèn. Sigur riba tur tres e islanan”, Tadzio Bervoets, manager di Dutch Caribbean Nature Alliance, un organisashon ku ta yuda ku e maneho di parkenan i ta duna sosten na organisashonnan di naturalesa, ta bisa.
Roxanne-Liana Francisca, biólogo seka Stinapa ta konfirmá esaki. “Loke nos mester ta un kontribushon struktural. Un proyekto na eskala grandi pa drecha koral so ta kosta 2 mion kaba.”
Turismo ku ta krese ta dañino pa e ref
Den e plan di maneho nobo pa naturalesa i medio ambiente, ku poko tempu ei Tweede Kamer a aprobá, kalidat di awa ta haltu riba agènda. “Probablemente esaki ta e problema di mas grandi ku Boneiru tin den relashon ku e mundu bou di laman”, Garrett Fundakowski, kordinadó asistente na Bonaire Reef Renewal, ta konta.
No ta awa shushi so ta kousa un kalidat malu di awa, sino tambe e kantidat di turista ku ta kresiendo. “Si turismo no ta den ekilibrio ku mantenshon di naturalesa, esaki por tin un efekto negativo riba henter e mundu di bou di awa”, Kaj Schut, manager di Sea Turtle Conservation Bonaire ta konta. “Pa menta un ehèmpel simpel: hopi hende ta usa krema di solo ku oxibenzine. Esaki ta masha dañino pa e ref.”
Aktualmente DCNA den koperashon ku e stakeholdernan, ta traha na un plan di kalidat di awa. Un punto importante den esaki ta e limpiamentu di awa shushi promé ku e resultá den oséano.
Bestia di krio ku ta kana lòs ta trese shushamentu di awa
Tranké i kuminda pa bestia ta karu i komo konsekuensha tin kantidat grandi di kabritu ta kana lòs riba e isla. Ku e konsekuensha ku nan ta kome yerba, mata i palu na kosta. Esaki ta kousa eroshon i nutrimentu, bakteria i sedimento ta spula bai den laman.
Pa kombatí esaki ya pa un tempu tin un asina yamá ‘programa di kabritu’ ta kore na Boneiru. Segun e biólogo Roxanne-Liana esaki ta mas intensivo ku den e añanan anterior.
Turtuga menasá
Shushamentu di lus ta un di e menasanan ku e turtuga na Boneiru ta pasa aden. “Bou di sirkunstanshanan normal esaki ta e reflekshon di luna riba laman, pero na Te Amo beach e lusnan grandi di aeropuerto ta kondusí na un kaminda ku hopi tráfiko”, Kaj Schut di Sea Turtle Conservation Bonaire ta konta.
Kambio di klima tambe ta un prekupashon grandi. “Pasobra e superfisie di laman ta subi playanan i asina e áreanan kaminda por tin nèshi ta bira mas i mas pèrtá”, segun Kaj.


text:
Den Haag – Entrante promé di yüli 2020 ta renombrá prof. dr. Raymond Gradus pa un periodo di tres aña Presidente di Kolegio di supervishon finansiero Kòrsou i Sint Maarten, Kolegio di supervishon finansiero Bonaire, Sint Eustatius i Saba i Kolegio di supervishon finansiero di Aruba.
Prof. dr. Gradus ta Presidente di e tres Kolegionan for di promé di yüli 2017. A trata su renombramentu den Konseho di Minister di Reino di 15 di mei. Ta efektuá e renombramentu pa medio di un Dekreto Real.
Prof. dr. Raymond Gradus ta profèsòr di gobernashon i ekonomia di e sektor públiko i sin fin di lukro na Vrije Universiteit Amsterdam. Tambe e ta afiliá na e grupo profeshonal di accounting i Sentro Zijlstra pa Kòntròl Públiko, Liderato i Gobernashon. Ademas, e tin vários publikashon sientífiko riba su nòmber tokante entre otro siguridat sosial, gobièrnu konhunto, maneho di medio ambiente i mekanismo di merkado.


text:
Barranquilla2018News
MOMENTO HISTORICO PA ARUBA
Bowling ta logra medaya di Brons den Team di Damas
MOMENTO HISTORICO PA ARUBA
E deporte di bowling a inicia ayera cu e parti di Team Femenino na Cali, Colombia y cu a termina awe cu Aruba logrando e medaya di brons. E seis damasnan di Aruba cu a lucha pa esaki ta Abigail Dammers, Jeadine Luidens, Kamilah Dammers-Naddall, Thashaina Seraus, Vanessa Valdes y Xanthe Lobbrecht.
E competencia mes ta dura dos dia, cual a inicia ayera diamars cu e prome 3 wega nan di 6 cu mester completa. Despues di e prome dia Aruba tabata posiciona na di tercer lugar, cual a hasi cu awe nan mester a lucha pa mantene e puesto ey. Esaki no tabata uno facil mirando e rivalnan cu tabata den contienda pa e medaya di brons. Oro a keda pa e pais di Mexico y silver pa Colombia.
Mester bisa cu esaki ta prome biaha cu Aruba ta logra un medaya den e deporte di bowling den Weganan Centroamericano y del Caribe den e seccion di team.
Pabien ta bay na tur e hungadornan, como tambe coachnan y tur esnan cu a hasi e medaya aki posibel. Aworaki ta keda pa hunga Masters, caminda Thashaina Seraus y como tambe Kamilah Dammers-Naddall a logra clasifica pa hunga esaki cu ta inicia manjan.


text:
Minister Xiomara Maduro a haci un apelacion fuerte na comercio pa no usa e momento di crisis como oportunidad pa hisa prijsnan innecesariamente
Minister Xiomara Maduro a haci un apelacion fuerte na comercio pa no usa e momento di crisis como oportunidad pa hisa prijsnan innecesariamente
ORANESTAD – Durante conferencia di prensa Ayeranochi den conferencia di prensa Gobierno por medio di Minister di Economia a haci un apelacion na e sentido civico y e responsabilidad mutuo cu nos mester tin ora cu un crisis toca nos Pais. E mandatario a haci un apelacion fuerte na comercio pa no usa e momento di crisis como oportunidad pa hisa prijsnan innecesariamente. Gobierno ta bin ta hayando informacion cu tin tienda ta subiendo prijs di productonan di, entre otro, hygiena barbaramente. Esaki nan ta productonan cu no ta conoce prijs maximo paso nan no ta den canasta basico. Pero en bista di e abuso cu ta wordo haci, desde diabierna TUR tienda cu ta ABUSA di prijs, nan NOMBER lo wordo EXPONI PUBLICAMENTE pa asina e consumidor por sa na unda ta abusa y na unda NO MESTER BAY HACI COMPRAS MAS. Si como consumidor bo topa cu abuso, sea asina bon di saca potret y pone e nomber y manda esaki via e APP Control di Prijs pa asina Departamento Economico por bay over na publica e nomber. Tambe por expone e abuso riba medianan social pa asina mas consumidor por ta alerta.
Desde diasabra control di prijs a wordo intensive caminda entre 30 pa 35 supermercado a wordo controla, mester bisa si cu un gran mayoria di supermercadonan ta cumpli y tin algun cu ta abusa di prijs cual a wordo exponi publicamente.


text:
KRALENDIJK – “E awa di kranchi na Boneiru ku legionèla ta tòg mihó ku awa den bòter. Sigui bebe nos awa.” Esei ta komentario di diputado Jona Chirino enkargá ku salubridat públiko, relashoná ku konsternashon ku a surgi pa motibu di legionèla den awa di bebe na Playa.
Tabata e kompania di awa i energia WEB mes ku a bati alarma komienso di siman. A informá pueblo boneriano tokante un oumentu di konsentrashon di e bakteria legionèla den e ret di awa di bebe na Playa. Dos dia despues ta sigui un trankilisashon despues di análisis profundo i otro norma di midimentu.
Belkis Osepa ta papia ku Jona Chirino
Ret di awa
Direktor Alfredo Koolman di WEB ta bisa ku e awa di bebe na Playa ta na ordu apesar ku e ta kontené e bakteria legionèla. Na promé instante a hasi uso di normanan di midimentu hulandes. Esaki a mustra ku e nivel di bakteria presente den e awa di bebe a subi. A hasi e midishon di e bakteria den e ret di awa di bebe den i rònt di e edifisio nobo di e kuerpo di polis Hulanda Karibense (KPCN).
Awor ku a midi segun otro stándart adekuá pa Karibe i tambe segun otro eksigensha, tantu WEB komo Chirino ta sali bisa ku no tin motibu pa pániko. Chirino: “Tabatin un diferensha di interpretashon ku tabata motibu pa pániko serka hulandes oropeo ku ta kustumbrá ku otro normanan. E mensahe ta ku no ta awe só tin legionèla den awa. Esaki lo no stòp tampoko. Si nos por mantené na un manera seif pa salu di hende, e no mester ta peliger. WEB ta hasi esfuerso pa garantisá awa saludabel pa tur hende.”
Turismo
Probablemente e konsentrashon haltu den i rònt di e edifisio di polis tin di haber ku e edifisio a para pa algun aña bashí i na momentu ku a bai usa esaki no a tuma e medidanan di limpiesa nesesario di e ret di awa. E tipo di legionèla den e awa na Playa no ta esun agresivo tipo 1. Anke ta WEB mes a bin na promé lugá ku e notisia di konsentrashon haltu di legionèla, tòg tantu Koolman komo Chirino ta atbertí pa suministrashon di informashon robes na públiko, ku lo por tin efekto riba turismo pa Boneiru.
Outor Belkis Osepa


text:
Mr. Baseball DOUBLE YOU
Hungadó di Baseball Aktivo den Añanan 1961 -
Miembro di Royal Scorpions B.B.C.
Logronan riba tereno, ta masha importante pa kualkier deportista.
Ta nan ta pone e espektador haña atenshon pa su persona i asina ta konvertié den un ídolo.
Pero igualmente ta di importansia, ku e logronan riba tereno di wega, ta kompaña pa ehèmpelnan di dedikashon, disiplina i kompañerismo.
E introdukshon kòrtiku ku nos a kaba di presentá, ta pa siguí e presentashon di WILLIE PIETERSZ, hungadó di beisbòl, miembro aktivo ROYAL SCORPIONS BASEBALL CLUB na momentu di su morto trágiko dia 2 di febrüari 1978.
Mas òf ménos 16 aña WILLIE PIETERSZ a militá aktivamente den klase superior di beisbòl i keda klasifiká den grupo di hungadó, ku a destaká, sea den kampeonato regular òf torneo lokal, interinsular òf internashonal.
Aunke e rekuerdo di su hazañanan ta bibu ainda den memoria i mayoria di esnan presente aki, nos ta haña ku ta nesesario menshoná algun di su logronan, a fin di duna konstansia di eseinan i asina hustifiká ku datonan, e motibu ku a skohé pa forma parti di nos SALON DI FAMA . Sí t’asina ku e datonan ku nos ta duna no ta kompleto, pe loke nos por suministrá, ya ta basta pa nos meta.
Na aña 1965, Willy Pietersz q. e. p. d. ta sali kampion bate di e torneo Beproma. E ta logra e distinshon aki, esta kampion bate di e kampeonato tambe na añanan 1967, 1968, 1969 i pa último bia na 1977.
E ta sali komo kampeon di homerun na añanan 1970, 1974.
Na aña 1968 e ta haña e distinshon di “Most Valuable Player” na aña 1972 mihó deportista di aña,.
Di un aña, esta 1967, nos tin e datonan, ku e la logra e tripel korona, esta ku e tabata kampeon bate, mas hit konektá i mas kareda empuhá, ademas e tabatin mas homerun, doblete tripel i kareda anotá.
Den e turneonan interinsular tambe Willie Pietersz a destaká asina nos por menshoná ku e la forma parti dje tim ganadó di Firestone ku den dékada di 60 ta kohe e promé título di kampeon Antiano di Beisbòl.
Pa loke Willie Pietersz a logra riba terenonan internashonal nos tin di menshoná na promé lugá ku na aña 1970, durante e weganan Panamerikano, a Panamá, ku Antia pèrdiendo tur nan 8 weganan , e ta sali kampeon bate ku un averahe di 560 punto, entre e 162 partisipantenan. Na 1967 e ta haña e distinkshon di mihó hungadó dje torneo tené na Hulanda, pa na aña 1972 e resultá e hungadó ku mas homerun konektá dje torneo ku ta tuma lugá e aña ei.
Na aña 1976, na okashon ku “Curaçaose Baseball Associatie” ta selebrá su 40 aña di exitensia, ku un torneo internashonal, e organisashon máximo ta dediká e torneo aki na Willie Pietersz , komo rekonosementu pa su aporte n’e deporte.
Apesar di tabata i ta loke prensa a denomin’é un supestar Willie Pietersz a duna prueba di su dedikashon na su deporte stimá dor di sea, train klupnan, aktua komo umpire pa klasenan ménos den kategoria ku e ta partisipá aden i en general hasi tur loke ta na su alkanse, pa propaganda su deporte stimá.
Mester pone aserka su kondukta ehemplar riba tereno i tambe pafó di esei, kaminda semper bai e ta un kompañero apresiá di su miembronan di ekipo òf di e selekshon, ku ta forma parti di dje.
Su entusiasmo pe wega kompaña pa un sentido di humor, ta insitá esnan ku ta rondon’é, pa tende lo mehor riba tereno.
Willie a debutá den AA na 1960 ku Viceroy (Royal Scorpions). Na 1965, Willie tabata importante den konkista di e promé titulo antiano di e ekipo funda dor di Wilfrido Valeriaan (g.e.p.d.), Royal Scorpions. Kampeon bateado ku un averahe haltisimo di 560 na Weganan Sentro Amerikano i Karibe, Panamá 1970. Ganadó di tripel korona na aña 1971 i kampeon bate Kòrsou 1977. Ta djis tres di e puntonan haltu di Willie ku tabata wòrdu yama Mr Baseball entre otro. Nòmber ku ainda i na su honor ta wòrdu karga pa su ekipo. E tabata wòrdu respetá pa tantu su kompañero i kontrinkantenan. No solamente komo pelotero pero komo persona tambe. Semper stima serka e fanatikada, pa su simplesa. Un bon picher i un tremendo bateado. Palabra ta poko pa deskribí su grandesa. Wilfrido Valeriaan den e buki “Un pida historia di nos beisbòl” skirbi pa Orlando Nicolina a konta ku den e aña komo debutante di e aktual ekipo Royal Scorpions den AA, Willie no a mira akshon. “Ta te e siguiente aña el a bini for di e ekipo di Carpatula. E tabata flaku, flaku. Delegá mes. Willie a drenta komo ‘pinch-hitter’ i konektá di homerun kontra Antonio ‘Chikitin Gregorius”. Riba e pregunta dikon komo ‘pinch-hitter’ e fundadó di Royal Scorpions a kontesta: “Tabatin yen hungadó mihó ku n’e. El a kaba di subi i mester a proba su mes”. Segun e poko dokumentashon konfiabel ku nos ta disponé, Willie su último homerun a wòrdu konektá dia 7 yüli 1977, 7-7-77. Durante di e aña el a bati komo kinto bate den e promé ‘All Star Game’ ofisial di beisbòl nivel AA organisá na Kòrsou. Otro dia memorabel ta dia 1 yüni 1975 ora ku Henry Jones, Rafi Josefa i Willei Pietersz a konektá homerunnan back to back to back. Nelson “Kabouter” Guttieres tabatin Willie Pietersz komo su ídolo e ta kòrda ku tempu ku e tabata enfrente, nunka e no tabatin miedu di dje. “Semper mi kier a mustr’é ku ami si ta domin’é. E promé biaha ku mi a enfrente tabata na 1970, e no a hasimi muchu kos. Algun aña despues di esei sí mi ta kòrda kla ku el a dal mi algun homerun”. Orlando Cuales komo un di esnan ku a hasi beisbòl popular ku narashon na papiamentu tambe ta korda momentunan grandi di Mr Baseball: “Ami no por lubidá e famoso ‘back to backnan’ di Willie ku Rafi, momentunan pa historia. Mi tabata buska den nos kasètnan di pasado, algu pa hinka den un programa pa ilustrá e inmenso kapasidat di Royal Scorpions. E poder brutu. E inmenso kapasidat i poderio scorpioen. Den forma aplastante kon nan tabata aplastá nan rival. A puro palo. E narashon tabata bai di akuerdo ku e kos ei tambe”. Na momentu di papia di e ‘top ten’ den historia di beisbòl tin algun nòmber ku semper ta resoná manera: Wili Pieters, Juan Isa, Orlando Cuales, Rafi Josefa, Hubert Flemming, Renato Anasagasti, Aco Henriques i Antonio Keller. E dos nan sobrá kada biaha ta varia pero e promé seis te shetenan ta aparesé serka míles di konosedó, siguidó i fanátiko. “Lonte” Balentin ku nunka no ta laga espasio pa duda ora e ta opiná semper a bisa: “Willie tabata kompletu, bon bateado mes i ora e dal un roling no ta fásil pa bo para e roling ei. Ta un kañon. No mester tin ningun diskushon e ta e mihó di tur tempu. Kampeon bate na weganan regional, no ta algu fásil”.
Otro buki ku informashon i dokumentashon konfiabel ta “Homrun” skirbí pa Hubert Flemming (d.f.m) e maestro di estadistika Flemming ta indiká numbernan ku Pietersz a pone durante loke despues a resultá su último temporada den nos beisbòl. Den 20 wega 30 hit den 78 turno ofisial pa average 385, 6 bataso di kuater skina, 8 doblete, 22 kareda anotá, 22 kareda empuhá, komo si fuera poko el a gana 4 wega komo pícher.
Esaki en korto, ta loke nos por a trese dilanti awe na momentu ku nos designá WILLIE PIETERSZ. komo miembro di nos SALA DI FAMA di deporte C. S. F.


text:
Recientemente Arubaanse Voetbal Bond (AVB) a confirma su participacion den e weganan eliminatorio di Campeonato Mundial di Futbol Qatar 2022, cu ta tuma lugar na Tampa, USA. A prepara un ekipo nacional, cu e mihornan di nos isla den futbol.
Lamentablemente, net prome cu biaha pa Merca pa enfrenta Surnam, a presenta e realidad cu 2 hungador a test positivo pa Covid-19.
Consecuentemente, a haci test cu tur otro hungador, pa garantisa cu tur otro ta test negativo pa por biaha. Hunto cu DVG a sigura cu tur hungador a haci test pa por biaha sin problema y representa cara di Aruba internacionalmente. Tur otro hungador, den e seleccion nacional, a test caba y tur ta negativo.
Mester menciona cu e entrenador a percura pa simannan largo di training intensivo. Meta tabata pa alcansa un nivel di calidad di hungadornan, pa por enfrenta Surinam. E schedule di entrenamiento a bay segun reglanan estricto di DVG.
Mester menciona cu e medidanan di prevencion pa evita plamamento di e virus na Aruba a compromete e programa di entrenamiento bastante, pero asina mes e hungadornan a duna tur di nan banda pa sigui entrena, pa por ta den top condicion pa enfrenta e Surnameonan dentro di poco.
AVB ta convenci cu e esfuerso y dedicacion di tur e hungadornan y e staff tecnico lo duna bon resultado den e wega cu ta tuma lugar na Bradenton, Sarasota, na Merca.


text:
Departamentu konsular ta duna informashon i servisio na siudadanonan hulandes i na personanan ku (ainda) no tin un nashonalidat hulandes. Siudadanonan hulandes por bini Gabinete bou di sierto kondishon pa hasi petishon pa haña dokumentonan di biahe manera pasaportenan nashonal òf un di emergensia. Siudadanonan no-hulandes ku ke haña nashonalidat hulandes por hasi un petishon pa naturalisashon òf opshon. Ademas no-hulandesnan ku ta legítimamente na Kòsou por, si nan ke drenta teritorio di Schengen, hasi un petishon pa un visa di Schengen. Pa mas informashon enkuanto nos servisionan, por aserká nos departamentu konsular i kana drenta durante oranan di bishita. Tambe por tuma kontakto ku e departamentu pa medio di telefon.
E ora di bishita kaminda por kana drenta ta di djaluna te ku djabièrnè di 9.00 pa 12.00. Durante di e oranan di bishita aki por hasi pregunta, laga kontrolá dokumentunan i tambe traha sita pa entregá petishonnan.
Servisio via telefon ta posibel durante dianan di trabou di djaluna te ku djabièrnè di 14.00 pa 16.00 (tel+ 599 9 461 8555).
NB. Por hasi petishon pa visa, pasport, naturalisashon i opshon solamente pa medio di un sita.
Departamentu konsular ta duna informashon i servisio na siudadanonan hulandes i na personanan ku (ainda) no tin un nashonalidat hulandes. Siudadanonan hulandes por bini Gabinete bou di sierto kondishon pa hasi petishon pa haña dokumentonan di biahe manera pasaportenan nashonal òf un di emergensia. Siudadanonan no-hulandes ku ke haña nashonalidat hulandes por hasi un petishon pa naturalisashon òf opshon. Ademas no-hulandesnan ku ta legítimamente na Kòsou por, si nan ke drenta teritorio di Schengen, hasi un petishon pa un visa di Schengen. Pa mas informashon enkuanto nos servisionan, por aserká nos departamentu konsular i kana drenta durante oranan di bishita. Tambe por tuma kontakto ku e departamentu pa medio di telefon.


text:
WILLEMSTAD – Ayera mainta Sekretario di Estado Raymond Knops a kombersá ku prensa lokal tokante motibu di su bishita na Kòrsou i tabatin elogio pe manera dinamiko ku gabinete Pisas a piki e kontaktonan pa kontinuashon realisá e pasonan pa yega na un akuerdo riba e siguiente tranche di plaka pa yuda paga salario di amtenarnan i yuda empresarionan paga salario fin di luna.
Klaramente por a nota ku e mandatario ku nan a zundra pa tur sorto di kos a mustra su disposishon pa duna òrdu pa manda plaka Kòrsou, pero el a para’riba ku Kòrsou mester kumpli ku palabrashon riba medidanan ku mester tuma i no bira derrière pa saka kurpa.
Importante ta p’e Parlamento nobo dikta su opinion riba e debate i e reunion a pasa i lo por fiha ki dia ta outorisá e transakshon.
Mester hasi purá, pasobra pronto ta tempu di fakansi i e timnan ku ta negoshando por keda kla, pero no falta boluntat i nan ta konvensi ku algu mester sosode.
Ta na Pisas a bin ku proposishon i kada bes ku bin ku tranche nobo ta revisa loke a hasi.
Den su karta Knops a skirbi pa Pisas kaminda el a pidi aprobashon di Gobiernu plus Parlamento i kual ta rekonfirmashon dje palabrashon politiko.
No mester tin inklaridat i mester ehekutá loke a palabrá pero Knops ta positivo.
Na final Knops a eksperiensiando un bon bishita i ku e kontaktonan ta util pa yega na un final felis.
E mes ta yegando final di su periodo komo Sekretario di Estado i ta importante pa e relashonnan ta humano.
Lo e sinti falta dje relashon aki si e no bin bèk komo mandatario.
Pisas a gradisi Knops pa su bishita i el a haña un impreshon totalmente diferente i a gradicié i a gradisi prensa ku a duna nan espasio siendo ku den poko tempu tin ku tuma desishonnan hopi tòf pasobra nos situashon ta hopi serio.
Mester sòru pa kompanianan di Gobiernu i onderstant i ta mará na fecha nobo pa siguiente tranche.
Ayera mes Promé Minister Pisas a tuma kontakto ku su koleganan na Aruba i Sint Maarten, pero mientrastantu a formalisá e dos timnan ku tin ku diskuti e puntonan ku tin ku negosha riba dje pa loke ta COHO. E diskushon mester mester terminá 3 september.
Knops a splika ku despues di elekshon e tabatin kontakto ku Rhuggenaath, pero ku Pik Pisas tambe pa diskuti e trayekto ku mester kana i e traspaso di gobernashon ku a bai bon.
El a splika ku Hulanda a pidi un palabrashon di tantu Gobiernu i Parlamento riba e di seis tranche riba kual mester tin akuerdo teniendo kuenta ku opservashon si tur partido.
Mester pura wèl, pasobra te ainda Hulanda a pone 800 mion florin disponibel pa Korsou, pero ku mester ta debidamente dokumenta i mester konta ku aprobashon di Parlamento.
Ayera Knops a bishita Bandabou kaminda el a mira kara di pobresa na Kòrsou i el a bishita kas di famia, pero ku pa mala suerte awor ta den pobresa sin perspektiva.
Te ainda no tin akuerdo riba COHO i esei ta tuma lugar 3 di september, pero nos ta haña alivio pa kumpli ku nesesidat di trahadornan i ònderstant i ta split esaki na kantidat di kondishon ku Hulanda a pone i despues tin ku yega na akuerdo riba COHO.
Korsou a kumpli ku tur kondishon pa haña e parti di e seis tranche i e sèn ta disponibel.
Un dje kondishonnan ta pa Korsou lo hasi tur kos posibel pa keda den e kuadro di tempu, pasobra Parlamento Hulandes tin ku akordá esei.
Pisas a enfatisá ku e kos aki ta trata di reforma di Korsou.
Tabatin un opservashon ku Korsou mester hasi konseshon pa bin na remarke pa haña sèn, pero ta kua konseshon Hulanda ta hasi.
E mandatario a splika ku Landspakket i COHO ta dos kos riba kual ta yega na akuerdo ku ta bai Raad van State.
Pero el a sali den publisidat i no tur hende ta kompronde i einan e konfushon a kuminsa, pero awor ta kla ku na final final e desishon ta den man di Parlamento.


text:
Por a constata diahuebs ultimo cu oposicion di AVP, ACCION 18 (21-3) y MAS, ta sumamente agita pa e motibo cu mi persona a pidi un Bijeenkomst pa gobierno duna mas informacion tocante procedura di screening di ministernan pa Gabinete Wever 2.
Asina cu e reunion a wordo yama, diripiente nan tambe kier manda carta algun ora prome cu e reunion. Nan kier a pretende pa e encuentro publico cambia den un reunion publico. Nan rason pa esaki ta, pa por presenta mocion y haci pregunta. E realidad ta cu den un encuentro publico bo por haci tur pregunta, sinembargo ta 20% so di e candidatonan di oposicion a haci pregunta den e reunion aki. Den un encuentro publico bo ta haya mas tempo ainda pa por hiba bo discertacion y e reunion ta di un caracter publico tambe, pa henter pueblo por scucha. E pregunta ta, pakico bo kier Yama un reunion publico? Si ta solamente 20% di oposicion so ta tin pregunta pa haci den e reunion aki?
Difamacion enbes di Informacion
Banda di echo remarca aki riba, mi ta kere cu pueblo mes por a tuma bon nota cu oposicion tawatin un solo meta cu e reunion aki: esta pa difama enbes di informa!
Parlamentario Dowers ta uno cu a probecha pa prome cu reunion cuminsa, duna un entrevista na prensa pa bagatalisa y inventa cos cu no a tuma lugar ainda. El a sali splica cu gobierno no a contesta ningun pregunta, siendo cu tur preguntanan cu a wordo haci pa parlamentarionan, gobierno a responde y duna cuenta riba nan.
Manera cu mi a haci’e conoci, e periodo aki tambe mi lo ta skerpi riba gobernacion mirando e temporada dificil nos dilanti caminda tin di tuma decisionnan importante y fiha rumbo di recuperacion pa nos pais cu ta rekeri e postura aki sin duda.
Netamente pesey mi a yama e reunion, haci uso di mi derecho pa haci preguntanan y trece e claridad cu pueblo tawata busca riba e asunto aki di screening. Gobierno na su turno a contra aresta e puntonan cu no ta cuadra y mi ta satisfecho cu e informacion y contestanan cu gobierno a trece dilanti.
Tawata hopi preocupante y tristo pa mira e tipo di nivel cu parlamentario Mansur y Wyatt-Ras a hiba. Un reunion cu tawata pa haci pregunta y haya claridad pa pueblo, nan a scoge pa difama y atacha personanan sin base alguno. Mal usando asina nan imunidad como parlamentario den sala di parlamento. Esaki ta un lastima grandi, pa mira cu enbes nos ta avansa, nos ta bay atras pa motibo di kier crea storianan cu no ta real riba cabes di esnan cu a huramenta como minister.
Enbes cu a enfoca ariba pidi transparencia, exigi integridad y mas informacion, oposicion a bay den e rumbo di division y difamacion. Un nivel cu den e añanan anterior no tawata asina abou. Hopi tristo y di lamenta, Tevreden a termina ta splica.


text:
AHATA ta honra ‘Earth Day’ cu un guia ‘Environmental Best Practices’ pa su miembronan
ORANJESTAD, Aruba- 22 di april 2021: Pa conmemora ‘Earth Day’ AHATA ta distribui su guia di ‘Environmental Best Practices’pa nan 123 companianan miembro, cu e meta pa motiva mas compania pa implementa practica di sosteniblidad.
Como un isla chikito den desaroyo, Aruba ta altamente vulnerabel na aumento di nivel di lama a causa di e fenomeno conoci como ‘Global Warming’ of cambio di clima. AHATA su comision di medio ambiente a compone un guia di miho practica basico pa medio ambiente. E documento ta enfatisa e importancia di integracion di practicanan pa proteccion di nos medio ambiente y pa un comunidad mas sostenibel. E guia ta ofrece diferente recomendacion basico riba conservacion di electricidad, reduccion di consumo di awa, maneho di desperdicio, participacion di comunidad, y respet pa nos naturalesa. E practica por wordo introduci den negoshi di cualkier tamaño.
AHATA su comision di medio ambiente a wordo funda door di Aruba su pionero di sosteniblidad, Ewald Biemans, aproximadamente binti aña pasa. E comision ta consisti di boluntario di companianan miembro, sector priva, y fundacionnan. Nan meta ta pa crea interes pa e 4 R-nan: Reduci, Reusa, Recicla y Reutilisa den e sector comercial, gobierno, y publico en general. Un gradicimiento special ta bai pa Vanessa Rasmussen, presidente di e comison y Bucuti & Tara Beach Resort su Sustainability Manager, Nathaly Stanley pa lidera e produccion di e ‘Environmental Best Practices’.
AHATA tin speransa cu su miembronan ta tuma iniciativa pa bira embahador ambiental den nos comunidad door di implementa practicanan sostenibel y conhuntamente combati e menasa iminente di cambio climatologico.